Agong dukacita dan terkejut dengan berita kemalangan LRT

Istana Negara dalam kenyataan hari ini memaklumkan, Seri Paduka Baginda turut menzahirkan rasa syukur ke hadrat Ilahi kerana kesemua penumpang dalam kemalangan tersebut telah dapat dikeluarkan dari tempat kejadian dan dibawa ke hospital dengan segera bagi mendapatkan rawatan.

“Al-Sultan Abdullah mendoakan semoga semua mangsa kemalangan itu termasuk enam orang yang dilaporkan kritikal dan 15 yang separa kritikal dan kini menerima rawatan di HKL (Hospital Kuala Lumpur) dikurniakan kesembuhan segera,” menurut kenyataan Istana Negara itu.

Menyifatkan kejadian itu sebagai serius,  Al-Sultan Abdullah turut menzahirkan setinggi penghargaan kepada petugas keselamatan dan kecemasan atas kepantasan serta kesungguhan mereka dalam usaha menyelamat dan merawat mangsa-mangsa kemalangan terbabit.

Pada masa yang sama Seri Paduka turut menzahirkan harapan agar pihak-pihak berkaitan memberikan keutamaan kepada mangsa-mangsa kemalangan, khususnya dalam bentuk keperluan rawatan menyeluruh dan kebajikan mereka.

Menurut Istana Negara, Yang di-Pertuan Agong menzahirkan harapan agar insiden itu dijadikan iktibar kepada semua pihak berkaitan untuk memastikan ia tidak berulang pada masa hadapan demi memastikan keselamatan penumpang terjamin dan dipelihara dengan sebaiknya.


Lebih 100 petani rugi, 79 hektar sawah di Bagan Serai, Perak diserang Bena Perang

BAGAN SERAI, 21 Jan. – Seramai 112 petani di tiga kampung di sini mengalami kerugian keseluruhan sehingga RM24,000, apabila tanaman padi mereka diserang penyakit bena perang.

Pengerusi Jawatankuasa Pertanian, Perladangan dan Industri Makanan Razman Zakaria berkata, serangan itu melibatkan kawasan seluas 79 hektar sawah di Kampung Parit Haji Ali, Parit Mentara dan Alor Pongsu di kompatment F.

“Selain bena perang, sawah terbabit juga diserang dengan penyakit lain seperti reput perang seludang, hawar seludang, pianggang dan ulat pengorek barang dan reput batang,” katanya dalam sidang media selepas mengadakan program turun padang di Surau al-Firdaus di Parit Haji Ali di sini, hari ini.

Razman yang juga Ahli Dewan Undangan Negeri (ADUN) Gunung Semanggol berkata, pemantauan awal dapat mengelak sawah terus mengalami kerosakan dengan serangan bena perang, yang bergerak mengikut angin.

Katanya Jabatan Pertanian memperuntukan RM40,000 bantuan racun, bagi membantu petani membuat pengawalan sawah mereka daripada serangan bena perang, dengan menggunakan kaedah pendebuan dan asap.

Sementara itu, Pengarah Jabatan Pertanian Perak Norsiyenti Othman berkata, mengikut Prosedur Operasi Standard (SOP) pengawalan sekitar 50 meter kawasan yang diserang bena perang, perlu disembur dengan racun dan dilakukan pemantuan dengan lebih kerap.

“Lebih 10 ekor populasi bena perang boleh merosakkan sawah dalam masa satu atau dua hari. Bena perang hidup dan bertelur di batang padi,” kata sambil menambah pihanya akan memasang perangkap berbentuk jaring dan lampu, bagi mengesan kehadiran awal serangga bena perang.


PRU15: 108 calon bebas bertanding, penyertaan tertinggi dalam sejarah

Bilangan itu mengatasi jumlah calon Bebas yang bertanding kerusi Parlimen pada PRU14 iaitu seramai 24 orang dan 79 orang pada PRU13.

Pada PRU kali ini, calon Bebas terdiri daripada pelbagai latar belakang termasuk aktivis, profesional dan mereka yang tidak dicalonkan oleh parti masing-masing termasuk bekas Ahli Parlimen Batu Chua Tian Chang @ Tian Chua dan penyandang kerusi Parlimen Padang Besar Datuk Zahidi Zainul Abidin.

Paling ramai adalah di Parlimen Batu yang menyaksikan empat calon Bebas bertanding daripada keseluruhan 10 calon iaitu Tian Chua, peguam Siti Zabedah Kasim yang lebih dikenali sebagai Siti Kasim, pempengaruh media sosal Nur Fathiah Syazwan Shaharudin atau lebih dikenali dengan gelaran Cleopatra serta seorang lagi pencabar, Too Cheng Huat.

Di Parlimen Ampang pula, tiga calon Bebas mencuba nasib iaitu M. Raveen, Muhammad Syafiq Izwan Mohd Yunos dan Tan Hua Meng manakala di Parlimen Kota Raja meyaksikan tiga calon Bebas iaitu K. Kumar, P. Raveetharan dan S. Surendhar.

Bagi Parlimen Bangi, tiga calon Bebas mempertaruhkan diri untuk merebut kerusi kawasan itu iaitu Jamal Hisham Hashim, Muhammad Fauzi Hasim dan M. Suthan; di Taiping pula melibatkan tiga calon Bebas iaitu M. Mohganan, Dr A. Rama Moorthy dan Leow Thye Yih sementara tiga calon Bebas bertanding di Parlimen Sungai Siput iaitu N. Rajah, R. Indrani dan Baharudin Kamarudin.

Selain itu, tiga calon Bebas bertanding di Parlimen Sandakan iaitu Lita Tan Abdullah, Lokeman Hazli Azali dan Hu Chang Lik @ Hii Chang Lik serta tiga calon Bebas di Kanowit iaitu Elli Luhat, Chen Nguk Fa dan Michael Anak Lias.

Penganalisis politik dan hubungan antarabangsa dari Universiti Utara Malaysia Prof Dr Mohd Azizuddin Mohd Sani berpendapat calon Bebas mempunyai peluang untuk menang sekiranya mereka mempunyai tarikan selain sokongan daripada mana-mana parti politik.

Mengambil contoh kemenangan P. Prabakaran yang memenangi kerusi Parlimen Batu pada PRU14 dengan sokongan Pakatan Harapan (PH), Mohd Azizuddin percaya mana-mana calon Bebas yang menggunakan strategi sama berpeluang untuk menjadi Ahli Parlimen.

“…kalau dia merupakan pemimpin tempatan yang terkenal, (calon Bebas) ini mungkin ada peluang untuk menang malah, PRU14 menjadi bukti tiga calon Bebas menang di kerusi Parlimen iaitu Batu, Julau dan Lubok Antu.

“Namun, ada calon Bebas yang sukarela (bertanding) dan ada juga yang ‘planted’ (ditempatkan) untuk memecah undi kepada parti politik lain yang bertanding di kerusi itu sekali gus memberi kesan kepada majoriti dan keputusan penuh hari mengundi nanti,” katanya kepada Bernama.

Selain Prabakaran, dua lagi calon Bebas yang memenangi kerusi Parlimen pada PRU14 ialah Datuk Larry Sng bagi Parlimen Julau dan Jugah Muyang bagi kerusi Parlimen Lubok Antu.

Pada PRU15, ketiga-tiga mereka bertanding mempertahankan kerusi masing-masing dengan Prabakaran mewakili PKR atas tiket PH manakala Sng bertanding atas tiket Parti Bangsa Malaysia (PBM) dan Jugah mewakili Perikatan Nasional (BN).


PM pengerusi mesyuarat bincang kenaikan kos sara hidup, Khamis ini

KUALA LUMPUR, 7 Dis – Perdana Menteri Datuk Seri Ismail Sabri Yaakob akan mempengerusikan mesyuarat Majlis Tindakan Kos Sara Hidup Khamis ini bagi membincangkan langkah menyeluruh menangani isu kenaikan kos sara hidup yang dihadapi rakyat.

Memaklumkan demikian, Menteri di Jabatan Perdana Menteri (Ekonomi) Datuk Seri Mustapa Mohamed berkata tindakan jangka sederhana dan panjang akan dibentangkan oleh kementerian-kementerian berkenaan pada mesyuarat itu.

“Antara perkara yang akan dibincangkan adalah berkaitan pergantungan kepada import, kos kepada input makanan, isu buruh asing, skim subsidi, geran dan pinjaman mudah, pengangkutan dan logistik, teknologi pertanian dan penyelidikan serta pembangunan (R&D),” katanya pada Waktu Pertanyaan Menteri di Dewan Rakyat, hari ini.

Beliau berkata demikian bagi menjawab soalan Datuk Seri Anwar Ibrahim (PH-Port Dickson) mengenai tindakan segera dan langkah efektif jangka pendek, sederhana dan panjang yang akan diambil Majlis Tindakan Kos Sara Hidup bagi menangani krisis kenaikan harga barangan keperluan asas yang menimpa rakyat ketika ini.

Mustapa berkata kerajaan sedar harga keperluan asas khususnya ayam dan beberapa jenis sayur dan ikan meningkat dengan ketara akhir-akhir ini, dan kerajaan juga amat prihatin tentang masalah yang dihadapi rakyat berikutan kenaikan harga itu terutama kumpulan B40 dan M40.

Selain itu, pada 4 Dis lepas Perdana Menteri turut membuat pengumuman untuk memberi kebenaran mengimport ayam bulat bersifat sementara bagi menampung kekurangan bekalan ayam di pasaran, serta peruntukan RM262 juta untuk membantu peladang dan petani terjejas akibat kenaikan harga baja dan racun.

“Menteri Perdagangan Dalam Negeri dan Hal Ehwal Pengguna (KPDNHEP) juga telah membuat pengumuman pada 30 Nov bagi menggerakkan lebih 1,000 pegawai pemantau harga secara harian untuk memantau harga 480 item di 1,500 premis seluruh negara serta memulakan Skim Kawalan Harga Maksimum Musim Perayaan lebih awal menjelang perayaan Krismas,” katanya.

Mustapa berkata Jabatan Perangkaan yang memantau indeks harga pengguna secara bulanan juga  diarahkan membuat pemantauan harian beberapa keperluan asas dan melaporkan trend perubahan harga barangan berkenaan kepada kerajaan.

Melalui Bajet 2022, beliau berkata kerajaan memperuntukkan RM31 bilion dalam bentuk subsidi, bantuan dan insentif termasuk pemberian subsidi petrol RON95 dan diesel serta minyak masak dan tepung. – BERNAMA


SKM, ANGKASA raikan rakan strategik dalam suasana Aidilfitri

AYER KEROH 19 Mei – Tibanya penghujung Syawal tidak bermakna suasana raya turut suram ini terbukti apabila masih ramai yang mengadakan sambutan rumah terbuka bagi meraikan kenalan serta rakan strategik.

Turut tidak melepaskan peluang mengadakan sambutan hari raya adalah Suruhanjaya Koperasi Malaysia (SKM) Melaka dan Angkatan Koperasi Kebangsaan Malaysia Berhad (ANGKASA) Melaka.

Meskipun berlangsung pada 27 Syawal, namun kemeriahan suasana itu masih tetap dirasai pada Majlis Sambutan Aidilfitri SKM dan ANGKASA Melaka, diadakan di Ayer Keroh, di sini, semalam.

Pengarah SKM Melaka Mohd Firdaus Shaari, sambutan yang diadakan pada setiap tahun itu bertujuan meraikan gerakan koperasi di Melaka dan juga dengan rakan strategik.

“Kali ini kira-kira 200 wakil gerakan koperasi hadir. Ia bertujuan untuk menghargai dan mengeratkan lagi hubungan selain merasakan kebersamaan antara SKM serta ANGKASA.

Hadir memeriahkan sambutan Exco Pembangunan Usahawan, Koperasi dan Hal Ehwal Pengguna Allex Seah Shoo Chin; Naib Pengerusi Eksekutif (Pengurusan) SKM Malaysia Azam Sulaiman dan Presiden ANGKASA Datuk Seri Dr. Abdul Fattah Abdullah.


‘2022 tutup buku’: Imbasan Disember 2022

KUALA LUMPUR – Perdana Menteri Datuk Seri Anwar Ibrahim mengumumkan pelantikan dua timbalan perdana menteri serta 28 Jemaah Menteri yang menganggotai Kabinet kerajaan perpaduan, 2 Disember lalu.
Pengerusi Barisan Nasional (BN) Datuk Seri Dr Ahmad Zahid Hamidi dan Naib Presiden Kanan Parti Pesaka Bumiputera Bersatu (PBB) Datuk Seri Fadillah Yusof yang mewakili Gabungan Parti Sarawak (GPS) masing-masing dilantik sebagai timbalan perdana menteri.
Anwar, 75, turut memegang portfolio Menteri Kewangan.

AYER KEROH – Yang di-Pertua Negeri, Tun Seri Setia (Dr) Mohd Ali Mohd Rustam, secara rasminya dimasyhur sebagai Canselor pertama Universiti Melaka (UNIMEL).
Pemasyhuran itu selaras dengan pembentukan UNIMEL sebagai sebuah universiti awam pada 10 Februari lalu bagi menggantikan Kolej Universiti Islam Melaka (KUIM).
Istiadat pemasyhuran itu telah diadakan pada sidang pertama Istiadat Konvokesyen UNIMEL ke-24 di Pusat Dagangan Antarabangsa Melaka (MITC), di sini, 6 Disember lalu.

KUALA LUMPUR – Perdana Menteri Datuk Seri Anwar Ibrahim mengumumkan pelantikan 27 timbalan menteri, 9 Disember lalu.
Anwar berkata senarai nama itu telah mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah.

SERI NEGERI – Dewan Undangan Negeri (DUN) Melaka sebulat suara meluluskan Bajet 2023 Negeri Melaka pada Persidangan Keempat (Bajet), Penggal Pertama Dewan Undangan Negeri (DUN) Negeri Melaka Yang Kelima Belas di Dewan Undangan Negeri, 14 Disember lalu.
Bertemakan ‘Teguh Bersama Makmur Melaka: Memulih Ekonomi, Memperingat Akujanji, Mensejahtera Rakyat’, bajet itu telah dibentangkan Ketua Menteri Datuk Seri Utama Sulaiman Md Ali.
Dalam undian selepas ucapan penggulungan bajet tersebut, ia telah mendapat sokongan daripada seramai 26 ahli termasuk barisan Ahli Dewan Undangan Negeri (Adun) Kerajaan Perpaduan dari Pakatan Harapan (PH) dan Adun Bukan Kerajaan dari Perikatan Nasional (PN), manakala dua tidak hadir.

KUALA LUMPUR – Negara digemparkan dengan kejadian tanah runtuh berhampiran tapak perkhemahan di Father’s Organic Farm, Gohtong Jaya, Batang Kali, 16 Disember lalu.
Tragedi malang itu mengorbankan 31 nyawa, manakala 61 ditemui selamat.
Antara yang terkorban termasuk lapan mangsa dari dua buah keluarga yang menetap di Machap Baru, Melaka.

KUALA LUMPUR – Bekas Ahli Dewan Undangan Negeri (ADUN) Gurun Datuk Johari Abdul dipilih sebagai Yang Dipertua Dewan Rakyat yang baharu menggantikan Tan Sri Azhar Azizan Harun.
Johari yang dicadangkan oleh Perdana Menteri Datuk Seri Anwar Ibrahim yang juga Pengerusi Pakatan Harapan (PH) mewakili kerajaan mendapat undian 147 undi berbanding bekas Menteri Dalam Negeri Tan Sri Mohd Radzi Sheikh Ahmad yang mendapat 74 undi.
Terdahulu Mohd Radzi dicalonkan oleh Setiausaha Agung Perikatan Nasional (PN) Datuk Seri Hamzah Zainudin mewakili pembangkang.

SERI NEGERI – Melaka telah berjaya mencapai 95 peratus inisiatif akujanji satu tahun pentadbiran Kerajaan Negeri, umum Ketua Menteri Datuk Seri Utama Sulaiman Md Ali.
Menurut Sulaiman, inisiatif setahun itu merangkumi 26 inisiatif dan ia dipantau menerusi sistem Melaka Laksana.
“Manakala baki 5 peratus lagi masih dalam proses pelaksanaan dan Insya-Allah, akan dicapai sepenuhnya dalam masa terdekat,” katanya.

KUALA LUMPUR – Datuk Seri Anwar Ibrahim membuktikan keabsahannya sebagai Perdana Menteri ke-10, apabila Usul Undi Percaya terhadapnya diluluskan dengan lebih suara bersetuju, pada hari pertama Persidangan Dewan Rakyat Parlimen ke-15, 19 Disember lalu.
Keabsahan Ahli Parlimen Tambun itu disahkan oleh Yang Dipertua Dewan Rakyat Datuk Johari Abdul, yang mengumumkan keputusan tersebut selepas undian suara dibuat sebaik 13 Ahli Parlimen kerajaan dan pembangkang, selesai membahaskannya.
Usul itu dikemukakan oleh Timbalan Perdana Menteri Datuk Seri Fadillah Yusof dan disokong oleh seorang lagi Timbalan Perdana Menteri Datuk Seri Dr Ahmad Zahid Hamidi.

KUALA LUMPUR – Persidangan Dewan Rakyat hari ini meluluskan Rang Undang-undang (RUU) Kumpulan Wang Disatukan (Perbelanjaan Masuk Akaun) 2022 yang membenarkan perbelanjaan sebanyak RM107,718,676,650 dikeluarkan untuk perkhidmatan kerajaan bagi sebahagian tahun 2023.
Perdana Menteri Datuk Seri Anwar Ibrahim yang juga Menteri Kewangan berkata pembentangan RUU ini bertujuan untuk mendapatkan kebenaran sementara Parlimen supaya kerajaan boleh berbelanja sebahagian anggaran perbelanjaan bagi tempoh beberapa bulan sehingga Rang Undang-undang Perbekalan 2023 dibentang semula dan diluluskan kelak.

KUALA LUMPUR – Kerajaan Perpaduan bersetuju meneruskan beberapa bantuan yang telah diumumkan dalam Belanjawan 2023 sebelum ini dengan penambahan baik dari segi jumlah serta dipercepatkan tempoh pembayarannnya.
Perdana Menteri Datuk Seri Anwar Ibrahim yang juga Menteri Kewangan berkata ia termasuk Bantuan Tunai Rakyat yang akan diteruskan dengan pembayaran Fasa 1 mula disalurkan pada Januari 2023 berbanding Mac sebelum ini.
Selain itu, kerajaan juga akan meneruskan Bantuan Awal Persekolahan sebanyak RM150 kepada semua murid pada Januari ini, tanpa mengambil kira had pendapatan ibu bapa, selain Bantuan Kebajikan Masyarakat kepada isi rumah miskin, warga emas dan OKU juga diteruskan.

PENGKALAN BATU – Jumlah kemasukan pelaburan asing ke Negeri Melaka bagi 2023 dijangka mampu mencapai sasaran sebanyak RM6 bilion.
Exco Kanan Pelaburan, Perindustrian, Pembangunan Usahawan dan Koperasi negeri, Datuk Seri Ab Rauf Yusoh berkata peningkatan sasaran itu adalah berdasarkan kepada minat ditunjukkan empat negara yang ingin melabur dalam bidang automotif serta gentian kaca.

PUTRAJAYA – Sambutan Ambang Tahun Baharu 2023 di Dataran Merdeka pada 31 Dis ini dibatalkan berikutan keadaan beberapa negeri yang dilanda musibah banjir, kata Perdana Menteri Datuk Seri Anwar Ibrahim.

PUTRAJAYA – Satu sekretariat tetap yang diterajui Kementerian Perdagangan Dalam Negeri dan Kos Sara Hidup (KPDN) bersama Kementerian Ekonomi, akan ditubuhkan dalam masa terdekat bagi menangani isu berkaitan kos sara hidup rakyat.
Menteri Perdagangan Dalam Negeri dan Kos Sara Hidup Datuk Seri Salahuddin Ayub berkata sekretariat itu ditubuhkan kerana KPDN tidak boleh bekerja secara bersendirian untuk membawa aspirasi besar mengenai kos sara hidup.
Beliau berkata sekretariat yang akan diketuai oleh ketua setiausaha dua kementerian itu serta dianggotai pegawai Jabatan Perangkaan Malaysia (DOSM) dan Unit Perancang Ekonomi (EPU), akan mengemukakan pelan yang komprehensif dalam menggarap persoalan kos sara hidup.


Awas anda diperhatikan RM-SBV

MELAKA 18 Mac. – Meskipun sudah boleh ke stadium, penonton tidak boleh sewenang-wenangnya berasa bebas kerana gerak-geri mereka diperhatikan oleh sekumpulan anak muda yang dikenali sebagai Rakan Muda Sport Bubble Volunteer (RM-SBV).

RM-SBV ini akan bertindak sebagai pemantau dan menegur penonton yang tidak mematuhi prosedur operasi standard (SOP) ketika asyik menyaksikan perlawanan bola sepak Liga Super Malaysia dan Liga Perdana Malaysia di Stadium Hang Jebat bermula 1 April.

Pengerusi Jawatankuasa NGO, Pembangunan Belia dan Sukan negeri, Datuk Mohd. Rafiq Naizamohideen berkata, ia bagi memastikan tahap SOP dan aspek keselamatan dalam kalangan penonton dipatuhi ketika berada di stadium atau di premis sukan lain.

“Selain RM-SBV, premis sukan lain juga akan dipantau oleh kakitangan Jabatan Belia dan Sukan negeri dan Stadium Hang Jebat adalah fasiliti yang sentiasa dipantau setiap kali perlawanan bola sepak diadakan,” katanya pada sidang media selepas mempengerusikan Mesyuarat pasca Exco NGO, Pembangunan Belia dan Sukan negeri.

Bermula 1 April depan, kerajaan bersetuju membenarkan kemasukan penonton ke stadium bagi kejohanan sukan seperti Liga Malaysia mengikut prosedur SOP Kementerian Belia dan Sukan (KBS).

Bagaimanapun, kebenaran itu terhad di kawasan Perintah Kawalan Pergerakan Bersyarat (PKPB) hanya 10 peratus kapasiti penonton atau 2,000 orang dengan kawalan penyeliaan manakala PKP Pemulihan (PKPP) hanya 25 peratus kapasiti penonton atau 8,000 orang dengan kawalan penyeliaan sepanjang masa.

Usaha itu, katanya, membolehkan kerajaan untuk menilai keberkesanan pematuhan SOP dalam membenarkan penonton hadir ke stadium untuk menyaksikan perlawanan bola sepak pada masa akan datang.

“Mereka ini menerima elaun RM35 sehari dan bertugas mengikut jadual waktu yang disusun oleh pejabat Belia dan Sukan daerah masing-masing,” katanya.

Mereka yang berminat boleh mengemukakan permohonan melalui laman web Jabatan Belia dan Sukan Negeri dan calon yang layak akan dipanggil untuk menjalani latihan pemantauan.


Buaya ‘viral’ dipercayai dari Sungai Linggi

TANJUNG BIDARA 20 Februari – Jabatan Perlindungan Hidupan Liar dan Taman Negara (Perhilitan) tidak menolak kemungkinan buaya ‘viral’ kerap muncul di pesisir Pantai Tanjung Bidara hingga Kuala Linggi berasal berhabitat di Sungai Linggi.

Pengarahnya, Mohd Firrdhaus Mahmood berkata, Sungai Linggi merupakan habitat terbesar buaya di Alor Gajah khususnya buaya tembaga dengan merekodkan kira-kira 200 hingga 260 ekor pelbagai saiz.

“Serangan belum ada lagi kerana sumber makanan reptilia ini sekitar habitatnya masih banyak, cuma yang menjadi kerisauan adalah masyarakat awam, kita mahu pastikan masyarakat selamat, jadi ini merupakan langkah awal diambil pihak berkuasa.

“Pemasangan perangkap di dua lokasi juga dilakukan. Selepas dua minggu jika buaya itu belum masuk perangkap kita akan alihkan ke lokasi lain dan berterusan bagi tempoh dua bulan ini.

“Cuma kita ingatkan kepada pengunjung kalau nampak buaya di kawasan pantai mereka perlu jauhkan diri, meskipun pada kebiasaan reptilia itu akan beredar jika menyedari kehadiran manusia,” katanya.

Beliau berkata demikian ketika ditemui pada hari pertama Operasi Mencegah, Menangkap dan Pemindahan Buaya di Kompleks Perahu Layar, Pengkalan Balak, di sini, hari ini.


KPT pantau pelajar Malaysia di Rusia dan Ukraine

PUTRAJAYA 28 Feb – Kementerian Pengajian Tinggi (KPT) mengesahkan seorang pelajar Malaysia yang menuntut di Universiti Lviv, Ukraine berada dalam keadaan selamat.

Menurut kenyataan dikeluarkan Kementerian Pengajian Tinggi (KPT), pelajar berkenaan kini berada di Kedutaan Besar Malaysia di Warsaw, Poland bersama rakyat Malaysia yang lain.

“Dalam pada itu, pelajar Malaysia di Rusia akan terus berada di universiti masing-masing memandangkan jarak universiti agak jauh dengan kawasan bergolak.

“Pihak kementerian melalu pejabat Education Malaysia di London (EML) akan terus memantau perkembangan terkini konflik ini bagi memastikan pelajar Malaysia terjaga,” katanya.

Dalam pada itu, kenyataan itu terus memaklumkan pihak kementerian sentiasa berhubung dengan Kedutaan Besar Malaysia bagi mendapatkan perkembangan terkini situasi semasa selain mengambil tindakan selanjutnya.

“Para pelajar dan ibu bapa yang mempunyai sebarang pertanyaan berhubung perkara itu boleh berhubung terus pegawai EML, Lukman Zulkifli di talian 00442079851251 atau Bilik Gerakan KPT di talian 03-8870 6777/ 6949/6623/6628.


PM ajak semua ahli politik sokong Belanjawan 2021

KUALA LUMPUR 31 Okt. – Perdana Menteri mengajak semua Ahli Parlimen mengetepikan perbezaan politik bagi menyokong Belanjawan 2021 kerana pelbagai peruntukan disediakan dalam menghadapi COVID-19 demi kepentingan rakyat dan memulihkan ekonomi negara.

Tan Sri Muhyiddin Yassin berkata satu bentuk persefahaman boleh dirangka dalam kalangan Ahli Parlimen untuk membolehkan belanjawan yang akan dibentang pada 6 Nov itu diluluskan dengan sokongan Ahli Parlimen kerajaan dan pembangkang.

“Marilah kita letakkan kepentingan rakyat mengatasi segala kepentingan lain. InsyaAllah, dalam belanjawan yang akan dibentangkan nanti, kerajaan akan mengumumkan inisiatif-inisiatif yang bakal meringankan beban yang ditanggung oleh saudara dan saudari sekalian dalam menghadapi zaman yang sukar ini,” katanya dalam perutusan khas mengenai situasi COVID-19 di sini hari ini.

Beliau juga memberi jaminan bahawa kerajaan Perikatan Nasional (PN) akan terus mencari jalan terbaik untuk mengurus krisis besar yang sedang negara hadapi pada masa ini.

Dalam pada itu, Muhyiddin berkata kerajaan memandang serius peningkatan mendadak kes COVID-19 dalam negara ketika ini dan kesannya kepada rakyat, ekonomi dan barisan hadapan.

Katanya, dalam mengurus gelombang ketiga pandemik itu, kerajaan mengambil pendekatan mengimbangi antara kepentingan melindungi nyawa rakyat dan keperluan menjamin kelangsungan hidup rakyat.

Ia tegasnya dengan memperketatkan prosedur operasi standard (SOP) bagi kegiatan sosial, pendidikan, keagamaan, sukan dan lain-lain untuk mengurangkan pergerakan orang ramai dan memutuskan rantaian jangkitan.

“Tetapi pada masa yang sama, kita benarkan kegiatan ekonomi untuk diteruskan tertakluk kepada pematuhan SOP yang ketat untuk memastikan perniagaan dan industri terus beroperasi,” kata beliau.


Sistem temu janji atas talian lancarkan permohonan pasport

AYER KEROH 17 Mei – Perkhidmatan di kaunter bagi permohonan dan pembaharuan pasport di Jabatan Imigresen Malaysia (JIM), Kompleks Kementerian Dalam Negeri (KDN) Melaka berjalan lancar.

Tinjauan Melaka Hari Ini mendapati tiada isu kesesakan atau menunggu lama dan pelanggan yang ditemui berpuas hati dengan perkhidmatan diberikan petugas JIM.

Jelasnya, kesesakan yang berlaku sebelum ini diatasi setelah jabatan itu memperkenalkan sistem temujanji atas talian (STO) sekali gus memudahkan urusan orang ramai khusus mereka memohon untuk memperbaharui pasport.

“JIM sekarang telah menawarkan STO, jadi jika ada permohonan baharu kita perlu daftar dalam talian dan datang ke kaunter hanya untuk ambil gambar sahaja.

“Amat mudah dan pantas kerana saya yang telah membuat temu janji, saya tiba jam 10 dan tidak sampai 11 pagi semua urusan sudah selesai.

“Apabila sempadan antarabangsa sudah dibuka, saya buat persediaan awal dan memperbaharui pasport kerana memang ada perancangan untuk melancong ke Thailand,” katanya.

Sementara itu, M Andikan, 60 berkata, yang merancang untuk ke India Jun ini bagi menziarahi saudara-maranya di negara itu juga menyuarakan rasa puas hati dengan perkhidmatan diberikan JIM.

“Semalam saya buat temu janji menerusi STO dan hari ini mereka panggil saya datang. Amat mudah, apabila sampai terus diberi nombor giliran dan tidak sampai 20 minit urusan saya mendapatkan pasport selesai,” katanya.

“Saya sampai lebih kurang 7.50 pagi tadi tapi pejabat ini belum dibuka, tak mengapa tunggu sekejap kerana berpuas hati dengan layanan diberikan kakitangan bertugas,” katanya.


Negara rekod trend penuruan kes COVID-19 – KP Kesihatan

KUALA LUMPUR, 22 Mac – Kes positif harian COVID-19 negara terus mencatatkan trend penurunan apabila 17,828 kes direkodkan semalam berbanding 19,105 kes pada 20 Mac, menjadikan 4,010,952 kes kumulatif.

Ketua Pengarah Kesihatan Tan Sri Dr Noor Hisham Abdullah berkata daripada 17,828 kes positif COVID-19 yang dicatatkan semalam, sebanyak 9,121 kes atau 51.16 peratus melibatkan kategori satu manakala 8,551 kes atau 47.96 peratus membabitkan kategori dua.

“Sebanyak 55 kes (0.31 peratus) berada dalam kategori tiga; 48 kes (0.27 peratus) dalam kategori empat dan 53 kes (0.30 peratus) dalam kategori lima,” katanya dalam kenyataan hari ini.

Beliau menjelaskan daripada 156 kes COVID-19 yang melibatkan kategori tiga, empat dan lima, 33 kes tidak divaksinasi atau belum lengkap divaksinasi; 64 kes pula telah menerima dua dos vaksin tetapi belum menerima dos penggalak dan 59 kes telah menerima dos penggalak.

Menurut Dr Noor Hisham, lima negeri menunjukkan peratusan pengisian katil kes kritikal atau Unit Rawatan Rapi (ICU) lebih 50 peratus iaitu Kuala Lumpur (63 peratus), Kelantan (58 peratus), Johor (57 peratus), Selangor (57 peratus) dan Perak (51 peratus).

Mengenai nilai kadar kebolehjangkitan (Rt) COVID-19 negara, beliau berkata ia masih kekal 0.92 dengan Sarawak mencatatkan Rt tertinggi iaitu 1.03 diikuti Perak dengan 1.01.


Zoo Melaka perlu penstrukturan semula jika masih tidak dapat beroperasi

MELAKA 10 Ogos – Zoo Melaka perlu menjalani penstrukturan semula sekiranya destinasi pelancongan dan pusat konservasi haiwan itu tidak dapat beroperasi sehingga akhir tahun ini ekoran penularan COVID-19.

Yang Dipertua Majlis Perbandaran Hang Tuah Jaya (MPHTJ), Datuk Shadan Othman berkata, penstrukturan semula membabitkan beberapa kaedah atau usaha yang akan dilaksanakan termasuk penswastaan sepenuhnya zoo itu atau memulangkan haiwan dalam penjagaan pusat tersebut kepada Jabatan Perlindungan Hidupan Liar dan Taman Negara (Perhilitan).

Beliau berkata, bagaimanapun kajian bagi keperluan pelaksanaan langkah itu akan dilakukan pada November depan demi memastikan kebajikan kira-kira 525 haiwan daripada 250 spesies di zoo berkenaan terjamin.

“Ia merupakan fasa yang amat mencabar bagi MPHTJ dan juga pengurusan Zoo Melaka kerana dalam tempoh dua tahun penularan COVID-19, zoo tersebut hanya dapat beroperasi selama enam bulan sahaja pada tahun lalu.

“Sebelum Perintah Kawalan Pergerakan (PKP) dilaksanakan tahun lepas, kos pengoperasian Zoo Melaka dapat ditampung menerusi jualan tiket tetapi apabila tidak boleh beroperasi, tiada pendapatan dapat dijana,” katanya kepada Bernama di sini hari ini.

Beliau berkata, situasi itu secara tidak langsung turut memberi impak kepada MPHTJ dari aspek penyediaan peruntukan bulanan untuk zoo berkenaan kerana pihak berkuasa tempatan itu turut terjejas dengan penularan COVID-19.

Katanya, sebelum penularan COVID-19, Zoo Melaka memerlukan perbelanjaan kira-kira RM1 juta sebulan bagi menampung kos keseluruhan operasi termasuk kebajikan dan kesihatan haiwan, gaji pekerja serta utiliti pusat berkenaan namun jumlah itu berjaya dikurangkan kepada RM650,000 sebulan dalam tempoh PKP.

Sementara itu, Shadan berkata pihaknya berharap Melaka dapat beralih ke Fasa Dua Pelan Pemulihan Negara (PPN) dalam tahun ini juga bagi membolehkan industri pelancongan dalam negeri dapat kembali beroperasi.

“Sebelum ini, banyak yang telah kita rancangkan untuk meningkatkan kedatangan pelancong ke Zoo Melaka tetapi disebabkan COVID-19, zoo tidak boleh beroperasi dan segalanya perancangan itu terpaksa ditangguh,” katanya.


Empat pelajar mengaku bersalah pukul junior

SEREMBAN, 23 Mei – Empat pelajar lelaki tingkatan empat dan tiga sebuah sekolah menengah di sini mengaku bersalah di Mahkamah Majistret Seremban atas pertuduhan memukul seorang pelajar junior pada 13 Mei lepas.

Tiga tertuduh yang berumur 16 tahun dan seorang lagi 15 tahun itu membuat pengakuan berkenaan sebaik pertuduhan dibacakan di hadapan Majistret Norzaliza Tesmin.

Kesemua pelajar berkenaan didakwa secara bersama dengan sengaja menyebabkan cedera ke atas seorang pelajar berusia 13 tahun dengan memukulnya kira-kira pukul 12 tengah malam pada 13 Mei lepas di asrama putera sekolah berkenaan.

Mereka didakwa mengikut Seksyen 323 Kanun Keseksaan dan dibaca bersama Seksyen 34 Kanun sama yang memperuntukkan penjara maksimum setahun atau denda sehingga RM2,000 atau kedua-duanya sekali, jika sabit kesalahan.


Kembara RIUH beri ‘nyawa’ industri kreatif negara – Annuar Musa

BANDA HILIR 5 Ogos – Kembara RIUH keluarga Malaysia menghidupkan kembali industri kreatif yang kuncup sejak Perintah Kawalan Pergerakan (PKP) lalu.

“Atas sebab itulah KKOMM mengambil suatu inisiatif bukan sahaja untuk menghidupkan kegiatan industri kreatif di ibu kota Kuala Lumpur, tetapi sebaliknya kita bawa dalam satu siri jelajah dari satu negeri ke satu negeri, bagi membolehkan kita memberi peluang serta mencungkil bakat-bakat industri kreatif dalam pelbagai bidang yang ada di setiap negeri.

“Adalah menjadi harapan saya agar industri kreatif akan berkembang sebagai satu lagi cabang industri yang turut berkembang sama sewaktu negara menuju era Revolusi Perindustrian Keempat (IR 4.0) tetapi saya yakin industri kreatif akan kekal berperanan penting dan mempunyai potensi yang sangat tinggi untuk dikembangkan dan memberi sumbangan besar kepada Keluaran Dalam Negara Kasar (KDNK) negara,” katanya.

Hadir sama Speaker Dewan Undangan Negeri Melaka Datuk Wira Ismail Durum dan Exco Kanan Perindustrian,Pelaburan, Pembangunan Usahawan dan Koperasi negeri Datuk Seri Ab Rauf Yusoh.

Turut hadir Exco Pelancongan, Warisan dan Kebudayaan negeri Datuk Muhammad Jailani Khamis; Ketua Setiausaha, Kementerian Komunikasi dan Multimedia Datuk Mohammad Mantek dan Pengerusi MyCreative Ventures Noor Azmi Mat Said.


76.2 peratus populasi dewasa lengkap vaksinasi COVID-19

KUALA LUMPUR 16 Sept. – Sebanyak 76.2 peratus atau 17,833,355 individu daripada populasi dewasa di negara ini sudah lengkap menerima suntikan vaksin COVID-19 setakat semalam, menurut Jawatankuasa Khas Jaminan Akses Bekalan Vaksin COVID-19 (JKJAV).

JKJAV menerusi perkongsian infografik di laman Twitter rasminya hari ini memaklumkan 92.5 peratus atau 21,719,553 individu daripada populasi dewasa telah menerima sekurang-kurangnya satu dos termasuk penerima vaksin dos tunggal CanSino.


Vaksin: Sultan Johor titah guru perlu jadi contoh, lindungi murid

Sultan Ibrahim menerusi hantaran di laman Facebook rasmi baginda bertitah hal ini kerana pengambilan vaksin adalah penting dan perlu dipertingkatkan bagi mencapai sasaran imuniti kelompok di negara ini, seterusnya berupaya membendung penularan jangkitan.

“Kakitangan awam termasuk golongan guru perlu memahami betapa pentingnya pengambilan vaksin untuk melindungi diri, keluarga serta masyarakat. Guru-guru patut jadi contoh dan melindungi anak murid, bukannya membahayakan mereka, apatah lagi sesi persekolahan akan dibuka tidak lama lagi.

“Saya dan keluarga juga sudah lengkap mengambil dua dos vaksin. Jangan mudah terpengaruh dengan golongan antivaksin sebagaimana saya tegaskan sebelum ini. Percayalah pakar perubatan kita yang bertauliah. Mereka yang menolak vaksin tanpa sebab sahih seolah-olah merelakan diri dijangkiti,” titah baginda.

Baginda dalam pada itu bertitah agar semua rakyat Johor dapatkan suntikan vaksin dengan segera, supaya boleh kembali bekerja, berniaga dan menjalani kehidupan seperti biasa.

Semalam, Tunku Mahkota Johor Tunku Ismail Sultan Ibrahim menitahkan Pengarah Pendidikan Negeri Johor dan seramai 779 guru di negeri ini yang dilaporkan menolak untuk menerima vaksin COVID-19 menghadap baginda dalam masa terdekat.

Titah itu susulan daripada Pengerusi Jawatankuasa Pendidikan, Penerangan, Warisan dan Budaya negeri Mazlan Bujang memberitahu Dewan Undangan Negeri (DUN) Johor semalam terdapat golongan guru yang menolak pemberian vaksin.

Sehingga 19 Ogos, seramai 45,448 atau 96.26 peratus guru di Johor telah menerima dos pertama dan seramai 23,746 guru sudah lengkap menerima kedua-dua dos suntikan vaksin.


KPKT komited selesaikan projek perumahan ‘sakit’

JOHOR BAHRU, 25 Feb – Kementerian Perumahan dan Kerajaan Tempatan (KPKT) komited menyelesaikan masalah Projek Perumahan Rakyat (PPR) Masai di sini yang diklasifikasikan sebagai projek ‘sakit’ selewat-lewatnya pertengahan tahun hadapan.

Menterinya Datuk Seri Reezal Merican Naina Merican berkata kementerian itu akan mengambil langkah penyelesaian pantas kerana pembinaan yang telah lewat 312 hari dengan status siap 77 peratus itu mempunyai impak tinggi kepada usaha penyediaan perumahan di kawasan itu.

“Setelah perbincangan, saya melihat masalah yang dihadapi projek ini adalah kontraktor dipertanggungjawabkan mempunyai kesulitan aliran tunai dan kos pembinaan yang tinggi.

“Sebagai menteri KPKT, saya tidak boleh bertolak ansur sebab penyediaan rumah kepada rakyat perlu diutamakan dan insya-Allah perkara ini dapat diselesaikan selewat-lewatnya pada Jun tahun hadapan,” katanya kepada pemberita ketika meninjau status semasa projek perumahan itu di sini hari ini.

Reezal Merican berkata antara langkah KPKT untuk menyelesaikan projek sakit di seluruh negara adalah dengan mewujudkan ‘war room’ untuk menyelaraskan tindakan penyelesaian.

Menurutnya, KPKT sedang mengkaji pemindaan Akta 118 Akta Pemajuan Perumahan (Kawalan dan Pelesenan) 1966 demi memastikan kebajikan pembeli dijamin sekiranya berlakunya kejadian projek ‘sakit’.

Beliau juga memaklumkan bahawa PPR adalah inisiatif kerajaan Persekutuan diterajui oleh kerajaan Barisan Nasional untuk mengatasi masalah kekangan perumahan, penempatan semula setinggan dan memenuhi keperluan perumahan golongan B40.

Mengenai Pilihan Raya Negeri (PRN) Johor, Reezal Merican yang juga anggota Majlis Tertinggi UMNO berkata parti itu adalah punca kepada kestabilan politik berikutan pergelutan politik yang melanda negara kebelakangan ini.

Katanya ia dapat dilihat apabila ahli UMNO tampil ke hadapan untuk memimpin negara yang dilanda ketidakstabilan politik dan cabaran pandemik COVID-19.- BERNAMA


Polis Marin tahan lelaki, rampas organ penyu di Semporna

SEMPORNA, 30 Mac – Pasukan Polis Marin (PPM) menahan seorang lelaki serta merampas pelbagai organ penyu yang sudah dipotong-potong di dalam ruangan sebuah perahu di Kampung Bangau-Bangau di sini semalam.

Pemerintah Markas Operasi PPM Semporna DSP Mohamad Ismail berkata pihaknya ke lokasi kejadian pada 10 pagi dan menghampiri sebuah perahu yang berikat di tiang sebuah rumah sebelum menemukan suspek berumur 31 tahun dalam keadaan mencurigakan.

“Kemudian, pemeriksaan ke dalam ruangan perahu menemukan 25 keping sisik marginal penyu (RM3,500), 13 keping plastron (kulit bahagian dada) penyu (RM13,000) dan pelbagai peralatan dipercayai digunakan untuk melapah penyu antaranya pisau, kapak serta tukul,” katanya dalam kenyataan di sini hari ini.

Mohamad berkata suspek dan rampasan peralatan serta perahu dibawa ke Pangkalan PPM Semporna dan kes itu dirujuk kepada Jabatan Hidupan Liar.


Rumah Muhyiddin jadi tumpuan

KUALA LUMPUR 8 Julai – Kediaman Tan Sri Muhyiddin Yassin menjadi tumpuan hari ini apabila beberapa anggota kabinet dan pegawai tertinggi kerajaan dilihat memasuki kawasan rumah perdana menteri di Bukit Damansara.

Beberapa kenderaan berwarna hitam termasuk sebuah kenderaan menggunakan plat ‘Menteri’ dengan diiringi polis dilihat memasuki kawasan itu pagi ini sebelum keluar meninggalkan kediaman tersebut kira-kira 12.30 tengah hari.

Antara yang dipercayai hadir adalah Timbalan Perdana Menteri Datuk Seri Ismail Sabri Yaakob, Menteri Kanan Luar Datuk Seri Hishammuddin Tun Hussein dan Peguam Negara Tan Sri Idrus Harun.

Pertemuan itu dipercayai berlangsung susulan pengumuman UMNO awal pagi ini yang memutuskan untuk menarik balik dan menamatkan sokongan serta-merta terhadap Muhyiddin.

Selepas mesyuarat Majlis Tertinggi (MT) parti secara maya lebih empat jam malam tadi, Presidennya Datuk Seri Dr Ahmad Zahid Hamidi berkata keputusan itu dicapai susulan kegagalan kerajaan Perikatan Nasional menangani pandemik COVID-19, sekali gus gagal memenuhi harapan dan tuntutan rakyat.


Tajuk-Tajuk Utama Akhbar: Rabu 8 Jun 2022

Tidak tahan sering diancam ceti haram supaya melangsaikan hutang , dua lelaki yang terlantar sakit akibat kemalangan masing-masing dari Perak dan Pahang nekad menyewa ambulans swasta untuk ke ibu negara bagi menemui aktivis Persatuan Pengguna Islam Malaysia (PPIM) dengan harapan organisasi itu dapat membantu mereka mencari jalan keluar terhadap kemelut dihadapi.

Former chief secretary to the government Tan Sri Mohd Sidek Hassan tells the High Court he received about RM1 million for his non-existent advisory role in 1MDB because Najib , then PM , felt his monthly salary as the top civil servant was too low.

Can’t get your regular cough syrup or vitamin C? No need to panic. Public hospitals and clinics have a sufficient supply to treat all illnesses. The recent shortage of some medicines in pharmacies and private clinics is also being managed, says Health Minister Khairy Jamaluddin.

Premier says no shortage of food in state, plans to set up modern agriculture area at Lubok Punggor to meet future need.


COVID-19: Angka kes sembuh atasi kes baharu semalam – KP Kesihatan

KUALA LUMPUR, 5 April – Angka kes sembuh COVID-19 yang direkodkan di Malaysia semalam mengatasi jumlah kes baharu dengan 23,302 kes, menjadikan kumulatif kes pulih kini 4,041,723, menurut Ketua Pengarah Kesihatan Tan Sri Dr Noor Hisham Abdullah.

Beliau berkata kes baharu pula terus menunjukkan penurunan bawah 15,000 dengan 10,002 kes bagi tempoh sama, menjadikan kumulatif kes di negara ini kini mencecah 4,256,469 kes.

Katanya lebih separuh atau 5,495 kes (54.94 peratus) daripada kes baharu meliputi pesakit kategori satu dan 4,418 kes (44.17 peratus) kategori dua, manakala kategori tiga dengan 30 kes (0.30 peratus); kategori empat sebanyak 33 kes (0.33 peratus); dan kategori lima hanya 26 kes (0.26 peratus).

“Daripada kes baharu, 9,904 kes adalah jangkitan tempatan sementara hanya 98 kes import. Selain itu, sebanyak 236 kes memerlukan rawatan di Unit Rawatan Rapi (ICU) dan 140 kes memerlukan bantuan pernafasan,” katanya dalam kenyataan hari ini.

Bagi penggunaan fasiliti kesihatan khusus bagi kes COVID-19, Dr Noor Hisham berkata peratusan penggunaan katil kes kritikal atau ICU tertinggi direkodkan di Kuala Lumpur dengan 60 peratus dan Perlis sebanyak 55 peratus.

Beliau berkata peratusan penggunaan katil bukan ICU tertinggi pula direkodkan di Putrajaya dengan 69 peratus dan Selangor (56 peratus), manakala katil di Pusat Kuarantin dan Rawatan COVID-19 Berisiko Rendah (PKRC) di seluruh negara di bawah paras 50 peratus.

Kadar kebolehjangkitan COVID-19 atau nilai Rt dicatatkan di seluruh negara adalah 0.86 dengan Selangor masih merekodkan kadar tertinggi iaitu 1.03 dan Kelantan mencatat kadar paling rendah dengan 0.68, katanya.- BERNAMA


Agong, Permaisuri cemar duli ziarah mangsa banjir di Pekan

PEKAN, 14 Jan – Keceriaan jelas terpancar di raut wajah mangsa banjir yang ditempatkan di pusat pemindahan sementara (PPS) Kampung Serambi, Pekan hari ini sejurus menerima keberangkatan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Seri Paduka yang diiringi Raja Permaisuri Agong, Tunku Hajah Azizah Aminah Maimunah Iskandariah dan tiga anakanda Tengku Arif Bendahara Tengku Muhammad Iskandar Ri’ayatuddin Shah, Tengku Panglima Muda Tengku Ahmad Ismail Mu’adzam Shah dan Tengku Puteri Raja Tengku Puteri Jihan Azizah ‘Athiyatullah turut kelihatan menyantuni penduduk kampung berkenaan dengan bertanya khabar.

Lebih istimewa Seri Paduka Berdua turut meluangkan masa menemani penduduk berkenaan menikmati juadah tengah hari di pusat pemindahan yang menempatkan kira-kira 100 mangsa banjir itu.

Dalam lawatan berkenaan, Seri Paduka Berdua turut berkenan mengurniakan sumbangan kepada penduduk yang terjejas bagi meringankan beban yang ditanggung akibat bencana banjir.

Selain Kampung Serambi, baginda turut menyantuni mangsa banjir di Kampung Tanjong Medang, Kampung Acheh, Kampung Temai, Kampung Padang Rumbia, Kampung Pulau Rumput dan Kampung Paloh Hinai.

“Alhamdulillah, lega dan hilang rasa sedih, baginda berdua amat baik dan pesan supaya saya jaga kesihatan…saya amat tersentuh dan terharu, memang saya tak jangka baginda akan duduk dan berborak di meja kami,” katanya kepada Bernama.

Bagi Nur Aniza Md Jan,35, harapan beliau untuk bertemu baginda akhirnya menjadi kenyataan apabila dapat bersemuka dengan keluarga diraja itu secara nyata serta terharu dengan keprihatinan Al-Sultan Abdullah.

“Macam tak percaya selalu saya tengok baginda berdua di Facebook dan media sosial lain tapi hari ini ada depan mata saya, baginda sempat bertanya usia kandungan saya sekarang dan pesan supaya jaga diri dan anak baik-baik,” katanya yang dijangka melahirkan cahaya mata ketiga pada bulan depan. – BERNAMA


Kemenangan 4-1 Melaka United, bakar semangat untuk terus aksi cemerlang

MELAKA, 27 Julai – Pemain Melaka United dituntut meneruskan aksi cemerlang pada perlawanan seterusnya selepas mencatatkan kemenangan besar 4-1 membenam Penang FC dalam saingan Liga Super di Stadium Hang Jebat, Krubong malam tadi.

Pemangku ketua jurulatih Melaka United Mohd Asri Ninggal berkata pujian seharusnya diberikan kepada para pemainnya yang menunjukkan semangat sebagai sepasukan ketika bertahan dan menyerang selain kekal fokus hingga minit terakhir permainan.

“Walaupun berdepan kekalahan pada aksi suku akhir Piala FA Sabtu lepas dan hanya mempunyai masa rehat tiga hari namun pada malam ini pemain Melaka United telah memberikan segalanya dengan bermain bersungguh-sungguh.

“Kemenangan ini juga dilihat menjadi pembakar semangat kepada kami sebelum bertandang ke tempat lawan pada 31 Julai ini dan bertemu Sabah pastinya bukan mudah kerana kita tahu mereka terlalu kebal di kubu sendiri di Stadium Likas dan ia adalah satu cabaran besar buat kami,” katanya kepada pemberita selepas perlawanan malam tadi.

Pada perlawanan itu, skuad Sang Kancil membuka jaringan seawal minit keempat menerusi pemain import Emmanuel Oti disusuli jaringan Adriano Narcizo pada minit ke-36 sebelum masa rehat.

Bersambung babak kedua, Melaka terus rancak menambah jaringan menerusi penyerang import Ifedayo Olusegun pada minit ke-58 dan dua minit kemudian Justin Baas terus menambah koleksi jaringan tuan rumah sebelum Penang FC menjaringkan gol saguhati mereka menerusi Lucas da Silva pada minit ke-86.

Sementara itu, ketua jurulatih Penang FC Zainal Abidin Hassan berkata keputusan itu boleh dikatakan terburuk sepanjang beliau mengambil alih skuad berkenaan selain persembahan pasukannya yang dilihat tidak begitu tersusun.

“Saya tidak mahu memberikan alasan namun kita kena bangkit dan pulih segera, apa lebih penting ialah kita perlu perbaiki kelemahan dan meningkatkan prestasi pada perlawanan seterusnya,” katanya.

Kemenangan itu membolehkan Melaka United mendaki tangga keenam Liga Super dengan 16 mata daripada 12 perlawanan manakala Penang FC kekal di dasar liga dengan tujuh mata.


Permintaan ke atas minyak sawit Malaysia kekal walaupun Indonesia batal levi eksport

KUALA LUMPUR, 24 Julai –  Permintaan ke atas minyak sawit Malaysia akan terus meningkat di seluruh dunia walaupun Indonesia memutuskan untuk membatalkan levi eksport minyak sawit bagi mengurangkan simpanan stok yang berlebihan, menurut Menteri Perusahaan Perladangan dan Komoditi Datuk Zuraida Kamaruddin.

“Walau apa pun, dunia memerlukan minyak sawit. Sudah pasti harga minyak sawit kita menjadi lebih mahal berbanding Indonesia disebabkan mereka mempunyai tenaga buruh yang cukup dan akses mencukupi. Oleh itu, pengeluaran adalah lebih murah.

Kerajaan Indonesia mengumumkan pengecualian levi eksport ke atas minyak sawit dan produk minyak sawit berkuat kuasa 15 Julai hingga 31 Ogos, 2022 selepas mengenakan larangan eksport selama tiga minggu.

Sementara itu, timbalan menterinya Datuk Seri Dr Wee Jeck Seng berkata kementerian akan memantau perkembangan industri minyak sawit Malaysia susulan keputusan Indonesia.

Beliau berkata kementerian tersebut mengekalkan sasarannya menjelang penganjuran Ekspo dan Sidang Kemuncak Agrikomoditi Antarabangsa Malaysia (MIACES) 2022 selama tiga hari mulai 26 Julai ini di Pusat Pameran dan Antarabangsa Malaysia (MITEC) di ibu negara.

Sasaran berkenaan adalah lebih tinggi dengan penambahan RM100 bilion berbanding nilai eksport sebanyak RM204 bilion pada tahun lepas dan RM84 bilion pada 2020, katanya.

“Sasaran itu mampu dicapai dan MIACES akan menyokong usaha itu dan menambahkan lagi sehingga nilai eksport pada 2022 berjumlah RM300 bilion,” katanya.

Zuraida menjelaskan sidang kemuncak tersebut bakal menjadi platform yang lebih baik untuk memaparkan pencapaian sektor agrikomoditi walaupun mengalami serangan dan tekanan dari Amerika Syarikat dan Kesatuan Eropah mengenai dakwaan buruh paksa.

Acara pada sidang kemuncak itu antara lain meliputi persidangan, padanan perniagaan, perbincangan meja bulat dan mesyuarat B2B untuk mendapat pendedahan, mengembangkan potensi pelaburan dan memaksimumkan keuntungan produktiviti perniagaan di pasaran antarabangsa.

Berikutan Malaysia menjadi negara tuan rumah bagi acara itu, MIACES dengan tema ‘Memajukan Agrikomoditi Dalam Ekosistem Lestari’ akan memberi tumpuan terhadap sektor minyak sawit, getah, kayu, lada dan kenaf.


35 ekor kambing mati dalam kebakaran

IPOH, 21 Mac – Sebanyak 35 ekor kambing yang diternak dalam sebuah kandang di Taman Temara, Pasir Putih di sini mati akibat kebakaran tengah malam tadi.

Ketua Operasi Balai Bomba dan Penyelamat Pasir Puteh Pegawai Bomba Kanan II Rozaidee Kamarulzaman berkata pihaknya menerima panggilan kejadian kira-kira 12.30 tengah malam.

“Terdapat 57 ekor kambing di dalam kandang itu dengan 35 daripadanya mati manakala bakinya berjaya diselamatkan,” katanya dalam kenyataan hari ini.


Nak murah, perlu subsidi

MASJID TANAH 7 Feb – Rantaian pengeluaran telur ayam dijangka terjejas lebih teruk sekiranya tiada subsidi dedak diberikan kepada penternak dan pengeluar.

Timbalan Pengerusi Gabungan Persatuan Peladang Ternakan Malaysia (FLFAM) Lee Yoon Yeau berkata, untuk waktu ini kesemua kos membabitkan bahan untuk membuat dedak seperti jagung dan kacang soya naik sehingga 50 peratus.

Katanya, kos untuk sebiji telur buat waktu ini antara 36 hingga 40 sen namun angka itu tidak sama bagi setiap ladang dan susulan itu subsidi daripada kerajaan amat diperlukan pada waktu ini.

“Saya faham kerajaan hendak jaga rakyat, untuk bagi mereka beli telur dan ayam daging yang murah tetapi sebagai penternak dan pengeluar kita juga rakyat selain kita harap kerajaan secepat mungkin boleh beri subsidi untuk kami menampung kos pengeluaran.

“Saya juga rasa ramai penternak tidak tahan lagi dan mereka akan kurangkan pengeluaran bagi mengurangkan kerugian ini kerana harga jualan tidak dapat naik,” katanya pada sidang media.

Menurut beliau, walaupun perjumpaan sudah diadakan dan kerajaan memberi jaminan untuk berikan subsidi namun sehingga hari ini belum ada sebarang makluman dibuat termasuklah daripada pihak Kementerian Pertanian dan Industri Makanan (Mafi) dan juga Kementerian Perdagangan Dalam Negeri dan Hal Ehwal Pengguna (KPDNHEP).

“Kerajaan bagi jaminan akan bagi subsidi tetapi sampai hari ini belum ada apa-apa lagi daripada mereka. Saya rasa kita penternak dan pengeluar tidak boleh berniaga sampai rugi.

“Sekarang minta kerajaan boleh berikan harga jualan antara 40 sen hingga 42 sen untuk sebiji telur. Penternak dan pengeluar bukan menanggung kerugian pada waktu ini tetapi hampir dua tahun, katanya.

Mengulas lanjut, Yoon Yeau berkata, setiap hari negara memerlukan kira-kira 30 juta biji telur untuk dipasarkan di seluruh negara termasuk Sabah serta Sarawak dan kini berlaku kekurangan kira-kira 3 juta sehari.


Pusat tahfiz perlu ditadbir urus dengan baik, profesional – Tengku Hassanal

KUANTAN,10 Feb – Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah bertitah supaya pusat tahfiz di Pahang ditadbir urus dengan baik dan profesional agar kebajikan pelajar sentiasa terjaga.

Baginda bertitah aspek keselamatan perlu sentiasa dititik beratkan supaya kemalangan tidak diingini dapat dielakkan selain sesi pembelajaran dapat berjalan dengan lancar.

“Saya tidak mahu berbangga dengan bilangan pusat tahfiz yang banyak, tapi pengurusannya lemah, asramanya usang, atapnya bocor, kebajikan pelajar tidak terjaga. Justeru pembukaan pusat tahfiz baharu mestilah disemak dengan teliti. Pusat tahfiz yang sedia ada juga perlu sentiasa diperiksa demi kebaikan semua pihak,” titah Tengku Hassanal.

Baginda bertitah demikian pada Majlis Pengurniaan Anugerah Kecemerlangan dan Khatam Hafazan Al-Quran Maahad Tahfiz Negeri Pahang (MTNP) 2021 di sini hari ini yang turut dihadiri Menteri Besar Pahang Datuk Seri Wan Rosdy Wan Ismail.


KPKT peruntuk RM50j kepada 51 PBT terlibat banjir

Menteri Perumahan dan Kerajaan Tempatan Datuk Seri Reezal Merican Naina Merican berkata  peruntukan itu akan meningkat memandangkan masih ada negeri yang banjir belum pulih sepenuhnya.

“Peruntukan awal RM50 juta ini hanya khas untuk pembaikan infrastruktur awam namun angka itu saya tidak boleh letakkan sebagai statik. Ada negeri yang belum lagi (pulih banjir). Segamat di Johor contohnya masih lagi bertakung. Jadi tentulah angka itu akan naik.

“Jadi, mereka (51 PBT) akan maklumkan kepada kita apa perancangan yang akan dilakukan. Cuma, kalau perancangan yang lebih besar dan jangka panjang sama ada dari segi pengairan dan sebagainya itu sudah tentu kena ada perbincangan antara kerajaan negeri dengan Kementerian Alam Sekitar dan Air (KASA),” katanya.

Beliau berkata pada sidang media Program Mega Pembersihan Pasca Banjir di Taman Sri Muda, Seksyen 25, di sini hari ini yang dihadiri Menteri Besar Selangor Datuk Seri Amirudin Shari; Ketua Pengarah Jabatan Bomba dan Penyelamat Malaysia (JBPM) Datuk Seri Mohammad Hamdan Wahid serta sekitar 2,000 sukarelawan.

Reezal Merican berkata KPKT akan mengadakan satu sidang media khas bersama Kementerian Pembangunan Luar Bandar (KPLB) minggu hadapan untuk memaklumkan jumlah keseluruhan peruntukan khususnya berhubung pembaikan serta pembinaan rumah baharu.

Dalam pada itu, beliau turut menjelaskan antara tanggungjawab kementerian itu ketika banjir baru-baru ini ialah operasi menyelamat yang dilaksanakan oleh bomba dan diikuti operasi pembersihan menerusi Perbadanan Pengurusan Sisa Pepejal dan Pembersihan Awam (SWCorp) bersama syarikat konsesi pembersihan kerajaan negeri antaranya KDEB Waste Management Sdn Bhd di Selangor.

Reezal Merican berkata lebih 77,000 tan sampah telah diuruskan SWCorp di negeri terjejas banjir iaitu Pahang, Negeri Sembilan, Kuala Lumpur, Melaka dan Selangor setakat semalam (7 Jan).

“Tapi kena ingat ada negeri-negeri yang belum masuk fasa pascabanjir lagi, jadi angka ini akan bersifat dinamik…ia mungkin akan berubah dan meningkat,” katanya.

Beliau berkata sebanyak RM12.5 juta peruntukan tambahan telah disediakan KPKT bagi membolehkan kerja-kerja pengurusan sisa pepejal dan pembersihan awam di negeri terjejas banjir dan lebih RM5 juta diperuntukkan di Selangor.

Terdahulu, Program Mega Pembersihan Pasca Banjir hari ini memberi tumpuan kepada kerja-kerja pembersihan sisa banjir khususnya di longkang tersumbat di Taman Sri Muda yang dibahagikan kepada empat zon iaitu Zon A (padang berhampiran Dewan Kamunting); Zon B (Pusat Kitar Semula Tzu Chi); Zon C (padang Jalan Ceria 25/113) dan Zon D (padang depan Pangsapuri Andora).  – BERNAMA


Kemudahan Sektor Ekonomi: Terpakai kepada negeri capai 50 peratus kadar vaksinasi lengkap

PUTRAJAYA 15 Ogos – Pengumuman Kemudahan Sektor Ekonomi sebentar tadi, hanya terpakai kepada negeri yang telah capai sekurang-kurangnya 50 peratus kadar vaksinasi lengkap populasi dewasa.

“Kadar vaksinasi lengkap populasi dewasa di negeri berkenaan mestilah mencapai sekurang-kurangnya 50 peratus dan individu yang ingin memanfaatkan kemudahan ini juga mestilah telah terima vaksinasi lengkap,” katanya.


UMNO pinda perlembagaan esok

KUALA LUMPUR, 14 Mei – Satu lagi sejarah bakal tercatat dalam tempoh 76 tahun penubuhan UMNO apabila parti itu akan meminda perlembagaannya esok bagi membolehkan pemilihan parti diadakan enam bulan selepas Pilihan Raya Umum ke-15 (PRU15).

Pindaan perlembangaan itu akan dibuat pada Perhimpunan Agung Khas UMNO di Dewan Merdeka Pusat Dagangan Dunia Kuala Lumpur (WTCKL) di sini yang dihadiri lebih 2,000 perwakilan.

Setiausaha Kerja UMNO Datuk Mohd Sumali Reduan berkata perhimpunan pada 2 petang itu akan dimulakan dengan ucapan presiden parti Datuk Seri Dr Ahmad Zahid Hamidi.

Beliau berkata ia kemudian disusuli pembentangan usul pindaan perlembangaan parti oleh Naib Presiden UMNO Datuk Seri Mohamed Khaled Nordin sebelum ia diserahkan kepada para perwakilan untuk diputuskan namun tiada sebarang perbahasan akan diadakan.

“Selepas itu, presiden parti akan menaikkan bendera UMNO dan memotong pulut kuning bersama-sama kepimpinan yang lain sempena sambutan Hari Ulang Tahun UMNO ke-76 sebelum kemudian menghadiri sambutan Hari Raya UMNO di Dewan Tun Razak,” katanya kepada Bernama di sini hari ini.

Tinjauan Bernama mendapati Dewan Merdeka yang akan menjadi saksi pindaan Perlembagaan UMNO telah disiapkan sepenuhnya selain pusat media juga disediakan di Bilik Mawar WTC KL.

UMNO sebelum ini menangguhkan pemilihannya di semua peringkat cawangan, bahagian dan Majlis Tertinggi selama 18 bulan selepas penggal 2018/2021 berakhir pada 30 Jun tahun lepas.

Jika dihitung, tempoh 18 bulan tersebut akan tamat hujung tahun ini dan pemilihan UMNO penggal 2021/2023 perlu diadakan sebelum 30 Dis 2022.

Bagaimanapun, Perhimpunan Agung UMNO 2021 pada Mac lepas bersetuju agar pemilihan parti ditangguhkan sehingga enam bulan selepas PRU15 bagi membolehkan parti memberi tumpuan kepada pilihan raya itu.

Timbalan Presiden UMNO Datuk Seri Mohamad Hasan semasa ucapan penggulungan pada perhimpunan itu berkata pihaknya bimbang akan berlaku perpecahan sekiranya pemilihan parti diadakan sebelum PRU15.

Selasa lepas, Setiausaha Agung UMNO Datuk Seri Ahmad Maslan dipetik sebagai berkata parti itu akan mengemukakan cadangan tarikh mengadakan pemilihan parti kepada Jabatan Pendaftaran Pertubuhan (ROS), 17 Mei ini.- BERNAMA


Tujuh pos sempadan PGA baharu di Sarawak akan dimuktamad – Acryl Sani

Kuching, 22 Jun – Tujuh lokasi pos kawalan sempadan baharu Pasukan Perakan Am (PGA) di Sarawak akan dimuktamadkan dalam masa terdekat, kata Ketua Polis Negara Tan Sri Acryl Sani Abdullah Sani.

Katanya pihaknya juga telah mendapatkan pandangan dan persetujuan bersama Premier Sarawak Tan Sri Abang Johari Tun Openg mengenai lokasi pos tersebut yang dicadang dibina di sepanjang sempadan Kalimantan-Sarawak.

“Oleh sebab itu, kita berbincang dengan Abang Johari bagi memastikan lokasi pos ini betul-betul sesuai, strategik dan dapat memainkan fungsi dan peranannya dengan baik.

“Di samping itu, kita juga mahu pos tersebut menyediakan perkhidmatan polis asas seperti tempat membuat laporan polis buat penduduk di kawasan berdekatan pos tersebut,” katanya.

Mengulas lanjut, Acryl Sani berkata pihaknya juga sedang berbincang dengan kerajaan Sarawak bagi membina jalan rondaan sempadan untuk membolehkan pihak berkuasa seperti PGA membuat rondaan dan tinjauan.

Sementara itu, mengulas mengenai kekuatan anggota di Sarawak, beliau berkata satu batalion baharu PGA di Sri Aman akan dibuka bagi mengukuhkan keanggotaan selain meningkatkan kawalan di negeri itu.

“Usaha pembukaan batalion PGA di Sri Aman kini dalam peringkat akhir dan kita sedang mendapatkan jawatan (isi jawatan) di sana. Apabila sudah beroperasi nanti, kita akan mampu mengukuhkan lagi kawalan di Sarawak,” katanya.


Liga Super: Selangor rentap ego JDT

KUALA LUMPUR 17 Mac. – Selangor FC berjaya merentap ego juara Liga Super tujuh tahun berturut-turut Johor Darul Ta’zim (JDT), selepas mengikat gergasi bola sepak dari selatan tanah air itu dengan keputusan seri 1-1, pada aksi di Stadium Sultan Ibrahim di Iskandar Puteri, malam tadi.

Pasukan ‘The Red Giants’ membuka tirai jaringan seawal minit ketujuh permainan, menerusi gol sepakan lencong di sebelah kiri penyerang import Ifedayo Olusegun yang menyempurnakan lorongan bola ke dalam kotak penalti dari tengah padang oleh pemain import baharu dari Switzerland, Oliver Buff.

Tersentak dengan jaringan pembukaan itu, JDT tidak memerlukan masa yang lama untuk bangkit menyamakan kedudukan menerusi penyerang import baharu dari Brazil Bergson Da Silva, selepas melepaskan rembatan padu hasil hantaran pendek dari sebelah kiri oleh Gonzalo Gabriel Cabrera pada minit ke-11.

JDT sepatutnya berada di depan pada minit ke-40, namun Cabrera gagal memanfaatkan penalti, selepas sepakannya hanya melewati palang gol susulan bentesan Mohamad Ashmawi Md Yakin menyebabkan pemain sayap Arif Aiman Mohd Hanapi, terjatuh di dalam kotak penalti.

Bersambung babak kedua, skuad Harimau Selatan berpeluang untuk menambah jaringan menerusi satu lagi sepakan penalti, namun cubaan Da Silva berjaya diselamatkan Khairulazhan yang tenang menepis keluar tendangan itu dan menyaksikan kedudukan seri kekal sehingga wisel penamat dibunyikan.

Kedudukan itu menyaksikan JDT kekal di tangga teratas liga dengan mengutip 10 mata selepas empat perlawanan, manakala Selangor pula kekal di tangga kelima liga dengan kutipan lima mata.

Aksi di Stadium Bola Sepak Kuala Lumpur, Cheras menyaksikan skuad Kuala Lumpur City FC tampil lebih ganas dengan mencatat kemenangan selesa 3-0 ke atas Perak FC, selepas sekadar seri menentang jiran tetangga, Selangor FC Sabtu lalu.

Pasukan pelawat dilihat mendominasi permainan pada babak pertama namun, satu serangan balas tuan rumah tidak disiakan-siakan penyerang import dari Mauritania Dominique Da Sylva, untuk meletakkan skuad The City Boys di depan pada minit ke-41 menerusi sepakan lencong yang menerjah ke sebelah kanan gawang gol pihak lawan.

Kesilapan pemain pertahanan Perak FC Muhammad Shakir Mazah, seminit selepas babak kedua bersambung, dihukum skuad bimbingan Bojan Hodark itu menerusi jaringan pemain tengah import dari Colombia Romel Morales.

Kemudian, Romel, yang tidak dikawal di sebelah kanan melepaskan rembatan leret ke sebelah kiri gawang lawan, bagi mencetak gol kedua peribadinya malam tadi, hasil daripada hantaran dari tengah padang oleh kapten pasukan Paulo Josue, seterusnya membawa KL City FC menghuni tangga keempat liga dengan kutipan tujuh mata, manakala Perak berada di tangga kesepuluh liga dengan empat mata.

Kedah Darul Aman FC pula bangkit dari ketinggalan pada separuh masa pertama untuk menundukkan PJ City FC 3-1, dalam perlawanan yang berlangsung di Stadium Darul Aman, Alor Setar, Kedah.

Pasukan pelawat terlebih dahulu di depan menerusi sepakan penalti oleh R. Kogileswaran, sebelum jaringan dari Baddrol Bakhtiar pada minit ke-47, diikuti penyerang import, Kpah Sean Sherman pada minit ke-51 dan gol oleh Mohamad Fayadh Mohd Zulkifli, menghadiahkan tiga mata berharga buat pengendalinya Aidil Sharin Sahak, untuk meletakkan skuad Hijau Kuning itu melonjak ke tangga keempat liga dengan tujuh mata.

Saingan di Pantai Timur pula menyaksikan Terengganu FC gagal menggunakan kelebihan bermain di laman sendiri, selepas sekadar seri 1-1 dengan Melaka United FC di Stadium Sultan Mizan Zainal Abidin, Gong Badak.

Penyerang import, Alex Goncalves meletakkan Melaka United FC di depan pada minit ketiga perlawanan sebelum jaringan penyerang import Jordan Mintah menyelamatkan maruah tuan rumah, untuk mengutip satu mata bagi meletakkan skuad Penyu itu di tangga kedua liga dengan 10 mata, manakala pasukan lawan pula kini menghuni tangga kelapan dengan empat mata.

Sementara itu, Negeri Sembilan FC melonjak ke tangga teratas Liga Premier dengan mengutip 10 mata dalam empat perlawanan, selepas menundukkan tuan rumah Perak FC II, pada aksi di Stadium Perak, Ipoh petang tadi.

Pemain tengah, R. Barathkumar meletakkan pasukan pelawat di depan pada minit ke-20 disusuli jaringan penyerang import baharu dari Cameroon Alain Thierry Akono Akono pada minit ke-60, sudah cukup bagi Negeri Sembilan FC membawa pulang tiga mata penuh, seterusnya merampas takhta liga dari Sarawak United, dengan kelebihan satu perlawanan.


UMNO: Isu pelantikan MB Johor dijangka disentuh dalam ucapan presiden

KUALA LUMPUR, 17 Mac – Polemik pelantikan Menteri Besar Johor susulan Pilihan Raya Negeri (PRN) dijangka antara yang akan disentuh dalam ucapan dasar Presiden UMNO Datuk Seri Dr Ahmad Zahid Hamidi pada Persidangan Agung UMNO 2021 esok.

Beliau turut memberi bayangan bahawa isu desakan dan bantahan akar umbi serta pemimpin parti itu untuk mempercepatkan pelaksanaan Pilihan Raya Umum Ke-15 (PRU-15), juga akan turut dibangkitkan.

“Kedua-dua isu itu saya akan jawab esok,” katanya ringkas dalam sidang media selepas meninjau persidangan Pemuda, Puteri dan Wanita UMNO di Pusat Dagangan Dunia (WTC) Kuala Lumpur hari ini.

Sementara itu mengulas mengenai persidangan sayap parti yang bermula hari ini, Ahli Parlimen Bagan Datuk itu berkata ia bukti kesiapsiagaan perwakilan, mewakili bahagian masing-masing dalam melontarkan isu semasa dan nasional dengan semangat yang cukup tinggi.


Mangsa banjir di Pontian kekal 168 orang

JOHOR BAHRU, 5 Mei – Jumlah mangsa banjir di daerah Pontian kekal 168 individu daripada 31 keluarga setakat 4 petang ini.

Sekretariat Jawatankuasa Pengurusan Bencana Daerah (JPBD) Pontian menerusi kenyataan memaklumkan kesemua mereka ditempatkan di tiga PPS iaitu Sekolah Kebangsaan (SK) Sri Bunian, SK Seri Bukit Panjang dan SK Melayu Raya.

Sekretariat JPBD Mersing dalam kenyataan sama turut memaklumkan PPS di Kompleks Penghulu Mukim Jemaluang yang menempatkan mangsa terlibat dalam kebakaran dua rumah di Kampung Gajah Mati, masih kekal 31 individu daripada dua keluarga. – BERNAMA


KKM kesan sijil vaksinasi dijual dalam talian – Dr Noor Azmi

GOPENG 11 Ogos – Kementerian Kesihatan (KKM) telah mengenalpasti satu kes penjualan sijil vaksinasi dalam bentuk kad fizikal secara dalam talian di utara tanah air.

Timbalan Menteri Kesihatan Datuk Dr Noor Azmi Ghazali berkata, tindakan akan diambil Unit Inspektorat dan Perundangan KKM ke atas pihak yang terlibat selain laporan polis telah dilakukan bagi membolehkan pihak berkuasa menyiasat perkara berkenaan.

“Kita tidak membenarkan penjualan (sijil vaksinasi) ini kerana ia adalah satu penipuan sebab akan ada individu melakukan penipuan mengatakan dia sudah menerima dua dos vaksin COVID-19.

“KKM tidak ada mengeluarkan atau membuat perolehan kepada mana-mana pihak untuk mengeluarkan kad vaksinasi kerana sekiranya mahu dine-in (makan di premis) atau merentas daerah, mereka perlu menunjukkan sijil digital di aplikasi MySejahtera atau kad vaksinasi yang dikeluarkan oleh KKM,” katanya kepada pemberita selepas meninjau Pusat Pemberian Vaksin (PPV) Awam di Kompleks Jabatan Kemajuan Masyarakat di sini hari ini.

Semalam, Ketua Jabatan Obstetrik dan Ginekologi Hospital Sultanah Bahiyah Datuk Dr Mohd Rushdan Mohd Noor dalam hantaran yang dimuat naik melalui laman Facebook beliau mendedahkan sijil vaksinasi COVID-19 dalam bentuk kad fizikal sudah dijual secara dalam talian.

Beliau turut menyiarkan tangkap layar penjualan kad fizikal dalam talian yang tertera sijil digital vaksinasi COVID-19 yang dicetak dan dijual pada harga RM15.

Dalam perkembangan lain, Dr Noor Azmi berkata, individu dari luar negara yang pulang ke Malaysia perlu mendaftar aplikasi MySejahtera bagi membolehkan mereka sentiasa mengemaskini tahap kesihatan.

“Apabila pulang dari luar negara, di pintu masuk lapangan terbang pihak KKM akan mengambil segala maklumat mengenai tahap kesihatan dan akan dimasukkan ke dalam MySejahtera,” katanya.

Sebelum ini, Perdana Menteri Tan Sri Muhyiddin Yassin berkata, kemudahan bagi individu yang menerima vaksinasi lengkap iaitu pengembara warganegara dan bukan warganegara yang mempunyai kediaman di Malaysia termasuk Penduduk Tetap dan Malaysia MY Second Home yang pulang atau tiba dari luar negara dibenarkan menjalani kuarantin wajib di rumah dan diberikan Perintah Pengawasan Dan Pemerhatian Di Rumah (HSO) digital.


Akmal Zahir tinggalkan Melaka United

Kenyataan itu menyebut Akmal yang telah bersama skuad Hang Tuah selama empat musim pada 2017, 2020, 2021 dan 2022 bakal menyertai Kedah Darul Aman FC.

“Setinggi penghargaan terima kasih di atas segala sumbangan dan keringat yang telah dicurahkan sepanjang bersama Melaka United dan selamat berjaya Akmal dalam karier bolasepak pada masa hadapan, daripada kami di Melaka United FC,” kata kenyataan itu.


Insiden LRT: Penumpang diminta tampil untuk selaras bantuan- Prasarana

KUALA LUMPUR 29 Mei – Prasarana Malaysia Berhad (Prasarana) meminta penumpang terlibat dalam insiden kemalangan tren perkhidmatan Transit Aliran Ringan (LRT) Isnin lalu supaya menghubungi pihaknya jika masih belum berbuat demikian, untuk menyelaras bantuan kepada mangsa.

Prasarana dalam kenyataan hari ini berkata sehingga 8 pagi tadi, masih ada 83 penumpang yang tidak berjaya dikesan, dan mereka diminta menghubungi saluran khas 014-7371330 atau e-mel [email protected] bagi tujuan berkenaan.

“Prasarana akan memberikan sumbangan ihsan atau ‘goodwill payment’ kepada penumpang yang terlibat dalam insiden itu. Jumlah bayaran dan hak penerimaan akan ditentukan sebaik butiran penumpang dapat dilengkapi,” menurut kenyataan itu.

Menurut Prasarana daripada 130 penumpang yang telah berjaya dikesan, 12 merupakan warga asing dari negara Indonesia, Filipina, Iran, Bangladesh serta Timur Tengah, dan pihak kedutaan negara-negara berkenaan telah pun dihubungi

Sementara itu daripada 67 individu yang mendapatkan rawatan di Hospital Kuala Lumpur, 62 telah dibenarkan keluar, lima masih di hospital dengan dua daripadanya dirawat di Unit Rawatan Rapi (ICU) serta tiga ditempatkan di wad biasa, dan dijangka dibenarkan discaj dalam tempoh dua hingga tujuh hari.

“Saya juga memohon maaf atas sebarang kekhilafan dan kepincangan kami dalam menangani insiden ini. Fokus utama Prasarana pada waktu ini adalah untuk memberikan sokongan dan bantuan yang sewajarnya kepada para penumpang terbabit serta keluarga mereka,” menurut Pemangku Presiden dan Ketua Pegawai Eksekutif Kumpulan Prasarana Datin Norlia Noah.

Prasarana juga memberi jaminan akan memberi kerjasama penuh dan telus kepada Jawatankuasa Siasatan oleh Kementerian Pengangkutan dan Polis Diraja Malaysia (PDRM), di samping berhubung rapat dengan Kementerian Kewangan, Kementerian Pengangkutan dan Agensi Pengangkutan Awam Darat.

Dalam kejadian 8.33 malam itu, sebuah tren yang tidak membawa penumpang telah bertembung dengan sebuah lagi tren yang membawa 213 orang penumpang di dalam terowong antara stesen LRT Kampung Baru dan KLCC.


Jabatan Perhutanan Perak hentikan sementara aktiviti mendaki Gunung Suku

IPOH, 16 Mei – Jabatan Perhutanan Negeri Perak akan menutup sementara kebenaran mendaki Gunung Suku dekat Hutan Simpan Bukit Kinta, Jalan Simpang Pulai-Cameron Highlands dekat sini.

Pengarahnya Datuk Mohamed Zin Yusop berkata ia berikutan keadaan yang agak berbahaya pada masa ini susulan hujan lebat sehingga menyebabkan kejadian kepala air berlaku di kawasan berkenaan semalam.

Semalam, dua wanita dikenali sebagai See Su Yen, 32, dan Ng Yee Chew, 46 tahun dihanyutkan kepala air semasa mendaki gunung berkenaan dalam kejadian kira-kira 5 pagi semalam.

Dalam kejadian itu, sekumpulan 29 pendaki gunung telah mendengar bunyi air dan tanah runtuh dari atas gunung lalu mengambil keputusan untuk berpatah balik.

Namun, semasa dalam perjalanan turun kepala air menimpa kumpulan pendaki tersebut dan dua  pendaki gunung wanita itu yang berasal dari Cheras dan Klang, Selangor dipercayai telah dihanyutkan arus deras.

Pasukan mencari dan menyelamat (SAR) hari ini menemukan anggota tubuh manusia dipercayai milik seorang daripada dua pendaki wanita yang dihanyutkan kepala air semasa mendaki gunung tersebut.

Penolong Pengarah Operasi Jabatan Bomba dan Penyelamat Malaysia (JBPM) Perak Muhammad Shahrizal Aris berkata anggota badan mangsa ditemukan di bawah timbunan kayu pada 10.20 pagi.

Muhammad Shahrizal berkata anggota badan itu ditemukan di lokasi berbeza dari lokasi penemuan sebelah kaki mangsa yang dijumpai petang semalam. Anggota badan itu ditemukan di kawasan bawah manakala kaki dijumpai di kawasan air terjun iaitu di kawasan atas.


Perdana Menteri nasihatkan orang ramai elak lalui kawasan banjir kilat

KUALA LUMPUR, 7 Mac –  Perdana Menteri Datuk Seri Ismail Sabri Yaakob menasihati orang ramai supaya mengelak daripada melalui kawasan banjir kilat di ibu negara dan berhati-hati memandu ketika hujan.

Menerusi hantaran di laman sosial Facebook dan Twitter, beliau berkata enam kawasan di pusat bandar Kuala Lumpur dilanda banjir kilat dan dinaiki air.

“Kementerian dan agensi telah mengambil langkah segera bagi memastikan keselamatan Keluarga Malaysia. Elak melalui kawasan banjir kilat dan berhati-hati memandu sewaktu hujan,” katanya.

Terdahulu, Lembaga Lebuhraya Malaysia menerusi hantaran di Facebook memaklumkan banjir kilat itu menyebabkan beberapa laluan terjejas antaranya di Besraya Expressway melibatkan laluan dari pusat bandar ke Salak Selatan, dari Kuchai ke Salak Jaya dan dari Kampung Malaysia ke Kuchai.

Selain itu banjir kilat di Lebuh Raya Kesas mengakibatkan empat lorong terhalang di Plaza Tol Awan Besar arah Barat serta hanya satu lorong boleh dilalui di KM48.3 arah Timur menuju ke Persimpangan Sukom.

Banjir kilat juga mengakibatkan penutupan sementara laluan di Terowong SMART melibatkan laluan masuk terowong dari Taman Desa dan Cheras menghala ke pusat bandar serta susur keluar terowong dari pusat bandar menghala ke Cheras. – BERNAMA


Jelajah Belanjawan 2023 untuk dengar pendapat pihak berkepentingan

PUTRAJAYA, 8 Jun – Kementerian Kewangan (MOF) akan memulakan sesi Jelajah Belanjawan 2023 untuk mendengar pendapat dan cadangan daripada semua pihak yang berkepentingan, kata Menteri Kewangan Tengku Datuk Seri Zafrul Tengku Abdul Aziz.

Beliau berkata portal rasmi Belanjawan 2023 juga telah dibuka sejak 3 Jun lepas yang bertujuan mengajak organisasi swasta menyumbang idea mengenai isu-isu serta cadangan untuk dipertimbangkan dalam belanjawan itu.

Menurutnya, MOF seperti yang dinyatakan dalam Kenyataan Pra-Bajet 2023 mahu memberi fokus kepada pemulihan ekonomi negara dan juga memastikan pertumbuhan ekonomi adalah mapan untuk tahun hadapan.

“Kita ingin menegaskan daripada segi transformasi ekonomi, memerlukan inklusif kepada semua lapisan masyarakat dan sektor,” katanya selepas hadir pada Majlis Rumah Terbuka Raya anjuran Kelab Media Putrajaya di sini hari ini.

Mengenai pendedahan bahawa lebih 50 peratus daripada subsidi bahan api dimanfaatkan golongan T20, Tengku Zafrul berkata kerajaan perlu lebih bersasar dalam pemberian subsidi untuk jangka masa panjang.

Beliau berkata Malaysia dijangka perlu menampung subsidi mencecah RM71 bilion pada 2022, yang mana subsidi bahan api sahaja berjumlah RM30 bilion disebabkan kenaikan harga minyak mentah dunia dan daripada jumlah itu, RM15 bilion disalurkan kepada T20.

“Tindakan yang betul ialah cara terbaik untuk pelaksanaan supaya tiada yang tercicir. Prinsip saya bahawa kita mesti lebih bersasar dan harap rakyat bersetuju bahawa kita perlu menolong rakyat yang betul-betul memerlukan,” katanya.- BERNAMA


Agong rasmi Mesyuarat Pertama Penggal Kelima Parlimen ke-14 hari ini

KUALA LUMPUR, 28 Feb – Mesyuarat Pertama Penggal Kelima Parlimen ke-14 bakal membuka tirainya hari ini dengan dirasmikan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Dewan Rakyat.

Dewan Rakyat yang kembali bersidang selepas melabuhkan tirai pada 20 Dis lepas merupakan sidang kedua di bawah kerajaan pimpinan Perdana Menteri Datuk Seri Ismail Sabri Yaakob.

Sidang Dewan Rakyat hari ini akan tertumpu kepada Titah Diraja Al-Sultan Abdullah dan berdasarkan takwim mesyuarat Dewan Rakyat, persidangan kali ini akan berlangsung selama 16 hari sehingga 24 Mac.

Sementara itu, Mesyuarat Dewan Negara yang dirasmikan serentak dengan Dewan Rakyat hari ini akan berlangsung selama sembilan hari bermula 21 Mac.

Bagi mengurangkan risiko jangkitan COVID-19 di bangunan Parlimen, Yang Dipertua Dewan Rakyat Datuk Azhar Azizan Harun sebelum ini memaklumkan prosedur operasi standard (SOP) bagi persidangan Parlimen kekal seperti sebelum ini.

Antaranya, Ahli Parlimen dan petugas perlu menjalani ujian saringan tindak balas rantai polimerase masa nyata (RT-PCR) tiga hari sebelum persidangan berlangsung serta penghadang lut sinar terus dipasang di tempat Ahli Parlimen sebagai langkah menetapkan penjarakan fizikal.

Selain itu, Azhar pada Sabtu (26 Feb) memaklumkan 146 kes positif dikesan hasil ujian saringan RT-PCR yang dijalankan dua hari bermula Khamis (24 Feb) di bangunan Parlimen melibatkan 1,474 individu terdiri daripada Ahli Parlimen, petugas dan wakil media.- BERNAMA


COVID-19: 2,712 kes baharu, rekod tertinggi 25 kematian

Ketua Pengarah Kesihatan Tan Sri Dr Noor Hisham Abdullah berkata pertambahan kes kematian itu menjadi jumlah kumulatif kes kini sebanyak 1,030 kes.

Dalam pada itu, katanya, kes baharu mencatatkan sedikit penurunan iaitu 2,712 kes berbanding 2,998 kes semalam, menjadikan jumlah kes positif COVID-19 di negara ini sebanyak 274,875 kes.

Menurutnya, daripada jumlah kes baharu itu, empat adalah kes import  manakala 2,708 kes adalah penularan tempatan. Kes aktif dengan kebolehjangkitan COVID-19 pula merekodkan sebanyak 38,763,” katanya dalam kenyataan mengenai perkembangan semasa wabak itu, di sini, hari ini.

Dr Noor Hisham memaklumkan sehingga jam 12 tengah hari tadi, sebanyak 5,320 kes sembuh dilaporkan, menjadikan jumlah keseluruhan kes pulih sebanyak 235,082 kes atau 85.5 peratus.

Dr Noor Hisham berkata Selangor melaporkan kes harian baharu tertinggi iaitu sebanyak 1,013 kes diikuti Johor (426 kes) dan Wilayah Persekutuan Kuala Lumpur sebanyak 212 kes.

Sarawak mencatat 200 kes, Perak (198 kes), Kedah (182 kes), Pulau Pinang (116 kes), Sabah (114 kes),  Negeri Sembilan (81 kes), Pahang (52 kes), Kelantan (43 kes), Melaka (38 kes), Terengganu (19 kes), Putrajaya (7 kes), Perlis (6 kes) dan Labuan (5 kes).

Dalam pada itu, Dr Noor Hisham berkata 17 kluster baharu dikenal pasti dengan kluster berkaitan tempat kerja masih merekodkan angka tertinggi sebanyak 14 kluster manakala masing-masing satu kluster melibatkan kumpulan berisiko tinggi, keagamaan, dan komuniti.

Beliau berkata bagi kluster melibatkan tempat kerja, lima adalah di Selangor iaitu Jalan Bukit Kemuning, Jalan Jitu, Jalan Hulu Tinggi, Mayang dan Jalan Industri Kidamai; empat di Johor (Perindustrian Fasa Dua, Jalan Perindustrian Estate, Jalan DPB Tiga dan Jalan Tebrau); di Sabah (Lot Satu dan Lot Tujuh) manakala masing-masing satu kluster di Pulau Pinang (Lintang Kampung Jawa), Perak (Jalan Changkat Jong) dan Kuala Lumpur (Mediacity).

“Bagi kluster kumpulan berisiko tinggi pula ialah di Jalan Sri Putri, Johor; kluster komuniti di Kampung Jawek, Terengganu dan kluster keagamaan di Jalan Telok Ira, Pahang,” katanya.

Dr Noor Hisham berkata kluster dengan pertambahan kes baharu tertinggi adalah Kluster Kebun Baru (188 kes), Kluster Jalan Changkat Jong (158 kes) dan Kluster Selambau (155 kes).

Kluster tersebut ialah Kluster Silimpopon, Kluster Tapak Bina Dutamas, Kluster Gunung Raya, Kluster Taman Juta, Kluster Kampung Tengah, Kluster Alor Durian, Kluster Lintas Seraya, Kluster Jalan Kelapa, Kluster Tampoi Tujuh dan Kluster J Bandar.- BERNAMA


114,474 permohonan rentas negeri ditolak sejak 1 Jun

KUALA LUMPUR 23 Ogos – Sebanyak 114,474 permohonan merentas negeri ditolak sejak 1 Jun lalu kerana tidak memenuhi syarat permohonan ditetapkan.

Pengarah Jabatan Keselamatan Dalam Negeri dan Ketenteraman Awam Bukit Aman Datuk Zainal Abidin Kasim berkata, antara sebab permohonan ditolak adalah kerana gagal menunjukkan dokumen perubatan berkaitan dan bukan pasangan jarak jauh.

“Selain itu, sebanyak 4,670 kompaun dikeluarkan atas kesalahan tidak patuh arahan Perintah Kawalan Pergerakan sejak 1 Jun lalu,” katanya kepada Bernama hari ini.

Sebelum ini, kerajaan mengumumkan kelonggaran bagi penerima vaksinasi lengkap antaranya kebenaran merentas negeri bagi pasangan suami isteri jarak jauh dan ibu bapa untuk berjumpa anak-anak di bawah umur 18 tahun, berkuat kuasa 10 Ogos.

Kerajaan kemudian turut membenarkan 11 jenis aktiviti ekonomi dalam sektor perdagangan dan pengedaran kembali beroperasi dalam Fasa Satu Pelan Pemulihan Negara (PPN), berkuat kuasa 16 Ogos.

Kerajaan kemudian memberikan kemudahan tambahan bagi sektor sosial dan ekonomi di negeri Fasa Satu PPN dan seterusnya, termasuk aktiviti boleh makan di premis atau ‘dine-in’ bagi individu yang sudah mendapat dos lengkap mulai 20 Ogos.

Zainal Abidin berkata masyarakat perlu sentiasa mematuhi prosedur operasi standard (SOP) yang ditetapkan kerajaan bagi menghindari diri daripada terkena jangkitan wabak COVID-19.

“(Kawalan) kendiri (itu) penting. Begitu juga (mereka yang terlibat) dengan sektor ekonomi, mesti mematuhi SOP (setelah diberi kebenaran untuk membuka semula operasi). Pasukan pematuhan SOP (Polis Diraja Malaysia) akan melakukan pemantauan,” katanya.


Mayat wanita terbakar, pemandu lori didakwa bunuh

KUALA TERENGGANU 11 Mei. – Seorang pemandu lori dihadapkan ke Mahkamah Majistret di sini, hari ini atas tuduhan membunuh seorang wanita yang mayatnya ditemukan di tepi sebuah jalan di sini dengan kesan terbakar pada keseluruhan badan.

Badrul Hisham Mat Jusoh, 37, dari Bukit Payong, Marang hanya mengangguk faham ketika pertuduhan dibacakan ke atasnya di hadapan Majistret Nordiana Abd Aziz.

Lelaki itu didakwa telah membunuh Che Janiah Jaafar, 55, di Kilometer 16 Jalan Kelantan, Kampung Padang Air di sini antara 9.30 malam, 16 April dan 7.15 pagi, 17 April lepas mengikut Seksyen 302 Kanun Keseksaan yang memperuntukkan hukuman mati mandatori jika sabit kesalahan.

Nordiana menetapkan 20 Jun ini untuk sebutan semula kes. Pendakwaan dikendalikan Timbalan Pendakwa Raya Nur Nabihah Hanin Ayim manakala tertuduh tidak diwakili peguam.

Pada pagi 17 April lalu satu mayat tanpa identiti dengan kesan terbakar keseluruhan badan ditemukan di tepi jalan di Kampung Padang Air di sini oleh pekerja kebersihan.

Mayat yang identitinya kemudian telah disahkan adalah Che Janiah dikatakan telah dibunuh di tempat lain sebelum dibawa ke lokasi penemuan dan dibakar.


Aliran meningkat dijangka untuk kaunter sarung tangan

KUALA LUMPUR, 13 Sept. – Walaupun ekonomi mencatat kemerosotan yang ketara berikutan pandemik COVID-19, industri sarung tangan sebaliknya melonjak mengatasi jangkaan pasaran.

Malaysia yang memegang 65 peratus daripada bahagian pasaran sarung tangan global telah menyaksikan syarikat yang tersenarai di bursa tempatan mencatatkan kenaikan harga saham yang pesat berikutan permintaan yang kukuh.

Sejak Mac hingga pertengahan Ogos, tujuh syarikat Malaysia iaitu Top Glove, Hartalega, Supermax, Kossan Rubber, Careplus Group, Rubberex dan Comfort Gloves telah menyaksikan RM80 bilion dimasukkan dalam pasaran saham.

Top Glove dan Hartalega merupakan antara 30 syarikat utama yang tersenarai di FTSE Bursa Malaysia KLCI dari segi permodalan pasaran, yang telah menyaksikan nisbah harga kepada pendapatan (PE) mereka meningkat kepada lebih 75 peratus sepanjang tempoh tersebut.

Bagaimanapun, selepas Top Glove dan Supermax melakukan pecahan saham, momentum beralih kepada saham farmaseutikal didorong oleh keyakinan terhadap vaksin dan penempatan semula ekuiti terutamanya oleh pelabur runcit.

Ini menyebabkan saham yang berkaitan mencatatkan penurunan yang mendadak sejak minggu lepas berikutan sentimen belian yang lemah, menyebabkan syarikat-syarikat ini melakukan pembelian balik saham untuk meningkatkan keyakinan pelabur dan pegangan ekuiti mereka.

“Selepas sembilan hari dagangan, trend sekali lagi kepada kaunter sarung tangan berikutan percubaan vaksin yang dihentikan oleh AstraZeneca yang berpangkalan di United Kingdom disebabkan komplikasi dan peningkatan kes COVID-19 yang berterusan di seluruh dunia,” kata penganalisis itu.

Walaupun dunia berharap kepada vaksin untuk COVID-19 dapat dihasilkan tidak lama lagi, katanya syarikat farmaseutikal yang bersaing untuk mengeluarkan vaksin tersebut, mengalami kesukaran.

Dalam tempoh dua minggu, indeks penjagaan kesihatan yang terdiri daripada pengeluar sarung tangan, penggiat farmaseutikal dan hospital menyaksikan kemerosotan sebanyak 25.17 peratus sebelum mencatatkan peningkatan semula sebanyak 9.15 peratus pada Jumaat lepas.

Pada akhir minggu ini, saham sarung tangan getah telah menguasai segmen kaunter paling untung, manakala indeks utama, FBM KLCI ditutup kukuh didorong oleh prestasi yang teguh oleh Top Glove dan Hartalega.

Naib Presiden Penyelidikan Rakuten Trade Sdn Bhd Vincent Low berkata langkah itu didorong oleh aktiviti belian saham pada harga rendah dalam kaunter sarung tangan berikutan jualan besar-besaran baru-baru ini.

“Kaunter sarung tangan mengalami lebihan jualan pada minggu lepas. Pada minggu akan datang, kami menjangka permintaan untuk saham sarung tangan akan meningkat, menunjukkan pembetulan yang baik,” katanya.

Dari segi permodalan pasaran, Top Glove pada nilai RM62.97 bilion, Hartalega (RM42.64 bilion), Supermax (RM19.33 bilion), Kossan Rubber (RM13.66 bilion), Comfort Glove (RM2.14 bilion), Rubberex (RM1.46 bilion) dan Careplus (RM1.36 bilion).

Walaupun merosot berikutan jualan besar-besaran baru-baru ini, firma penyelidikan itu masih optimis terhadap prestasi syarikat sarung tangan pada masa depan berikutan kes COVID-19 yang belum menunjukkan tanda-tanda penurunan.

Dengan prosedur operasi kesihatan dan kebimbangan yang meningkat mengenai gelombang lain berikutan musim sejuk yang tidak lama lagi, permintaan yang stabil dan keputusan kewangan yang positif menunjukkan sektor ini stabil.

“Walaupun pelabur runcit sering mengikut trend sama ada membeli atau menjual, kami yakin syarikat sarung tangan adalah aset untuk melabur berikutan pandemik itu akan mewujudkan norma baharu, menjadikan permintaan terhadap sarung tangan pada kedudukan yang stabil,” kata penganalisis ekuiti itu.- BERNAMA


Banjir: 55 maut, dua masih hilang – PM

KUALA LUMPUR 20 Jan – Sebanyak 55 kes kematian telah dilaporkan akibat bencana banjir luar biasa yang berlaku, pertengahan Dis lalu, kata Perdana Menteri Datuk Seri Ismail Sabri Yaakob.


Tiada syarat wajib ‘booster’ untuk peniaga, pengunjung pasar malam

KUALA LUMPUR 5 Mac – Kementerian Kesihatan Malaysia (KKM) tidak mengeluarkan apa-apa arahan atau syarat mewajibkan mereka yang menerima dos penggalak (booster) sahaja untuk mengunjungi atau berniaga di pasar malam.


TNB salur lebih RM15 juta bantu 50,000 pelajar sekolah tahun ini.

KUALA LUMPUR 18 Julai – Tenaga Nasional Berhad (TNB) memperuntukkan lebih RM15.87 juta tahun ini bagi membantu hampir 50,000 pelajar sekolah menerusi program tanggungjawab korporat dalam bidang pendidikan.

Pengerusi TNB Datuk Seri Mahdzir Khalid berkata, peruntukan itu merangkumi penajaan kemudahan pembelajaran dalam talian, kelengkapan asas persekolahan murid dan aktiviti seperti bengkel, tuisyen serta persiapan peperiksaan.

“Sejak 2013 lagi kami menaja dan melaksanakan pelbagai program di peringkat sekolah bagi memupuk generasi masa depan dan meringankan beban keluarga B40 terutama di kawasan luar bandar bermula dengan Program Sekolah PINTAR yang diinspirasikan Khazanah Nasional,” katanya dalam kenyataan hari ini.

Jelasnya, 11 sekolah luar bandar di seluruh negara terpilih untuk program sama pada tahun ini dengan bantuan RM315,000 untuk aktiviti kem motivasi, kelas tuisyen, seminar dan bengkel peperiksaan dengan jumlah keseluruhan bagi tempoh 2021 hingga 2023 sebanyak RM945,000.

Menurut Mahdzir, TNB turut membelanjakan RM32 juta selama lima tahun atau RM6.4 juta setahun untuk program transformasi pendidikan di lapan sekolah terpilih di Perak, Terengganu, Selangor dan Kelantan di bawah Program Sekolah Amanah.

Selain itu, bagi membantu murid-murid dari keluarga miskin bandar di sekitar ibu pejabat TNB di Bangsar, syarikat itu akan membelanjakan RM675,000 dalam tempoh tiga tahun bermula tahun ini untuk menyalurkan elaun RM1,500 setahun untuk 150 pelajar.

Mahdzir berkata bagi menyokong usaha merapatkan ruang digital, TNB, sebagai antara penaja utama Tabung Cerdik (CERDIK) anjuran Yayasan Hasanah memberikan sumbangan bernilai RM5 juta kepada 3,165 pelajar menerusi penyediaan komputer riba, tablet dan talian data untuk pelajar sekolah menengah.

“Bagi program Ceria Ke Sekolah, 30,000 murid keluarga B40 telah dan bakal menerima sumbangan kelengkapan persekolahan dengan peruntukan RM3 juta tahun ini,” katanya.

Sementara itu, TNB juga memperuntukkan RM395,000 untuk menyumbangkan cermin mata percuma kepada lebih 1,000 pelajar sekolah rendah dan menengah di bawah program Better Brighter Vision (BBV).

Menurutnya, TNB juga memberikan pelbagai bentuk tajaan pendidikan kepada Persatuan Ibu Bapa dan Guru (PIBG) daripada lebih 96 sekolah di seluruh Semenanjung bagi menjayakan pelbagai aktiviti sekolah dengan nilai sumbangan RM536,000 sehingga Jun lalu.


Ujian bertulis SPM 2021 bermula 2 Mac, libatkan 407,097

PUTRAJAYA, 28 Feb – Ujian bertulis peperiksaan Sijil Pelajaran Malaysia (SPM) 2021 akan dilaksanakan mulai 2 Mac hingga 29 Mac ini melibatkan seramai 407,097 calon.

Menurut kenyataan Kementerian Pendidikan (KPM) hari ini, seramai 50,514 petugas peperiksaan dilantik bagi memastikan kelancaran pengurusan dan pengendalian peperiksaan tersebut dan sebanyak 3,382 pusat peperiksaan di seluruh negara terlibat.

“Semua calon diingatkan merujuk jadual waktu ujian bertulis peperiksaan SPM 2021 untuk maklumat mengenai tarikh, masa, kod dan kertas peperiksaan serta arahan yang perlu dipatuhi semasa peperiksaan berlangsung,” kata KPM.

Calon juga hendaklah mematuhi Garis Panduan Pengurusan Pentaksiran Pusat dan Peperiksaan Awam yang terkandung dalam Garis Panduan Pengurusan dan Pengoperasian Sekolah 3.0 yang dikeluarkan KPM serta prosedur operasi standard yang ditetapkan oleh Majlis Keselamatan Negara dan Kementerian Kesihatan bagi mencegah penularan wabak COVID-19.


Speaker tegur insiden wakil rakyat bawa ayam ke Sidang DUN Perak

IPOH, 15 Dis – Yang Dipertua Dewan Negeri Perak Datuk Mohammad Zahir Abdul Khalid hari ini menegur tindakan Muhamad Arafat Varisai Mahamad (PKR-Hulu Kinta) yang membawa ayam segar ketika persidangan Dewan Undangan Negeri (DUN) Perak di sini semalam.

Beliau berkata pihak keselamatan diminta melaksanakan pemeriksaan yang lebih rapi terhadap barangan yang dibawa masuk ke dalam dewan negeri termasuk beg dan bungkusan.

“Saya harap tidak ada pula hendak membawa kambing atau lembu hari ini ya,” katanya berseloroh sebelum meneruskan persidangan yang memasuki hari keempat di Bangunan Perak Darul Ridzuan di sini hari ini.

Semalam, Muhamad Arafat mengejutkan Dewan pada sesi perbahasan Rang Undang-Undang Perbekalan 2022 dan Usul Kumpulan Wang Pembangunan 2022 kira-kira 12.23 tengah hari apabila bertindak mengeluarkan ayam segar dari bungkusan beg di tempat duduknya.

Beliau berkata tindakan itu dilakukan kerana isu harga ayam yang membebankan rakyat ketika ini dilihat seolah-olah tiada tindakan serius daripada pihak berkuasa dan tidak melihat usaha dilakukan exco terlibat seperti mengadakan pertemuan bersama peruncit serta pengusaha bagi menangani masalah sebenar rakyat.

Tindakannya memegang ayam beberapa minit itu menimbulkan suasana lucu di dalam Dewan malah ada antara Ahli Dewan Undangan Negeri yang mencelah dengan mengatakan “ayam itu letaklah…balik buat rendang” selain Hasnul Zulkarnain Abd Munaim (Bebas-Titi Serong) yang mempersoalkan sama ada rakyat bersedia menghadapi harga mentah ayam terutama apabila musim perayaan.- BERNAMA


Kontraktor binaan rugi RM50,370 diperdaya rakan

Ketua Jabatan Siasatan Jenayah Komersial Pahang Superintendan Mohd Wazir Mohd Yusof berkata, mangsa yang merupakan lelaki berusia 40 tahun mendakwa telah berbincang bersama rakan lelakinya pada Julai lepas mengenai projek tender kerajaan dan swasta bagi menghasilkan pakaian.

Beliau berkata mangsa yang bersetuju dengan tender ditawarkan oleh rakan yang dikenalinya sejak empat tahun lepas itu telah menyerahkan modal keseluruhan berjumlah RM50,370.

“Bagi urusan tersebut, mangsa telah melakukan 13 transaksi ke nombor akaun suspek (rakan) secara berperingkat bermula 28 Julai hingga 15 September lepas.

“Setelah kesemua pembayaran dibuat, mangsa bertanya kepada suspek mengenai pulangan yang dijanjikan, namun rakannya itu tidak menjawab panggilan telefon dan gagal dihubungi,” katanya dalam kenyataan hari ini.

Mohd Wazir berkata mangsa yang menyedari ditipu kemudian membuat laporan polis di Ibu Pejabat Polis Daerah Temerloh semalam dan kes berkenaan kini disiasat mengikut Seksyen 420 Kanun Keseksaan.


Tular anak-anak keluar badan dari kereta semasa bergerak di jalan raya bapa didakwa

IPOH, 31 Mei – Pemandu kereta yang tular menerusi video memaparkan aksi bahaya tiga orang kanak-kanak mengeluarkan separuh badan dari tingkap kenderaan itu ketika bergerak di jalan raya, didakwa di Mahkamah Sesyen di sini hari ini.

T. Vengadasalabathi, 37, bapa kepada ketiga-tiga kanak-kanak itu, bagaimanapun mengaku tidak bersalah atas tiga pertuduhan yang didakwa dilakukan di Jalan Tambun di sini antara pukul 6.20 hingga 6.45 petang, 22 Mac lepas.

Dia dituduh sebagai seorang yang mempunyai penjagaan ke atas ketiga-tiga kanak-kanak berusia empat hingga lapan tahun itu telah mendedahkan mereka dengan cara yang mungkin akan menyebabkan mereka mengalami kecederaan fizikal.

Pertuduhan mengikut Seksyen 31(1)(a) Akta Kanak-kanak 2001 dan boleh dihukum di bawah Seksyen 31(1) akta sama yang memperuntukkan hukuman denda maksimum RM50,000 atau penjara maksimum 20 tahun atau kedua-duanya jika sabit kesalahan.

Bagaimanapun peguam K. Nahtan memohon jaminan sebanyak RM2,500 bagi setiap pertuduhan atas alasan tertuduh yang bekerja sebagai ejen insurans berpendapatan hanya RM2,000 dan perlu menanggung ketiga-tiga anak serta isteri selain tinggal bersama ibu bapa yang berusia 67 dan 72 tahun.

Nahtan turut merayu atas larangan mendekati ketiga-tiga anak itu kerana ia bukan melibatkan kes dera atau jenayah seksual malah Vengadasalabathi adalah bapa kandung mereka.

Hakim Ainul Shahrin Mohamad kemudian membenarkan jaminan sebanyak RM9,000 bagi kesemua pertuduhan dengan seorang penjamin dan menetapkan 1 Julai sebagai tarikh sebutan semula kes dan serahan dokumen.

Pada 24 Mac lepas, lelaki itu ditahan di Sunway City di sini selepas polis mengesan video berdurasi seminit dua saat itu di laman Facebook yang memaparkan tiga kanak-kanak melakukan aksi berbahaya tersebut dalam sebuah kereta yang sedang bergerak di jalan raya.


Bola sepak Perak: Muhammad Yadzan dakwa dirinya Presiden PAFA yang sah

IPOH, 13 Feb – Kemelut kepimpinan bola sepak Perak kian berlarutan apabila Pemangku Presiden Persatuan Bola Sepak Perak (PAFA) Datuk Muhammad Yadzan Mohammad mendakwa dirinya merupakan presiden badan induk itu yang sah bagi penggal 2021 hingga 2025.

Beliau berkata pelantikan itu telah dibuat dalam Kongres Tahunan PAFA Kali Ke-63 yang berlangsung hari ini selain turut mendapat sokongan daripada tujuh ahli gabungan badan induk berkenaan.

“Sepatutnya pelantikan ini dibuat pada tahun lepas namun disebabkan penularan COVID-19, kita terpaksa tangguhkan ke tahun ini dan ia bukan sahaja melibatkan jawatan presiden tetapi keseluruhan jawatankuasa kepimpinan PAFA.

“Pelantikan ahli jawatankuasa baharu ini juga telah disokong sebulat suara oleh tujuh ahli gabungan PAFA iaitu Majlis India Perak, Teluk Intan, Bagan Datuk, Pengkalan Hulu, Tanjung Malim, Kuala Kangsar dan Batu Gajah,” katanya pada sidang media di sini hari ini.

Pada 19 Dis lepas, Presiden Persatuan Bolasepak Daerah Hilir Perak Datuk Mohd Azhar Jamaluddin telah dipilih sebagai Presiden PAFA bagi mengisi kekosongan yang ditinggalkan Datuk Seri Ahmad Faizal Azumu sejak 21 Jan 2020.

Pemilihan Mohd Azhar yang juga Ahli Dewan Undangan Negeri (ADUN) Changkat Jong itu turut dipersetujui sebulat suara pada Mesyuarat Agung Luar Biasa (EGM) yang dianjurkan 14 ahli gabungan PAFA.

Pada Januari lepas, Mohd Azhar berkata Pesuruhjaya Sukan (PJS) perlu memberi maklum balas segera berhubung notis aduan rasmi dihantar ahli-ahli gabungan PAFA bagi menyelesaikan kemelut melanda badan induk itu.

Sementara itu, Muhammad Yadzan berkata kongres hari ini turut melantik Naib Presiden III PAFA Datuk Seri G.Irudianathan sebagai Timbalan Presiden PAFA manakala Naib Presiden II PAFA Abdul Aziz Yeop pula mengisi kekosongan jawatan Naib Presiden I PAFA.

Dalam perkembangan lain, Irudianathan berkata Perak FC akan berusaha menyelesaikan isu tunggakan hutang berjumlah RM1.7 juta yang melibatkan tuntutan gaji beberapa bekas tonggak import serta pembayaran kepada ejen pemain selewat-lewatnya pada minggu hadapan.

Beliau berkata sekiranya gagal, The Bos Gaurus berkemungkinan tidak dapat menggunakan khidmat pemain baharu selain hanya akan bergantung kepada pemain sedia ada bagi mengharungi saingan Liga Premier yang dijadual bermula 5 Mac depan.

“Sebenarnya tunggakan ini berlaku disebabkan kegagalan (tunggakan) pihak pengurusan Perak FC yang terdahulu. Jadi, mahu atau tidak pengurusan terkini terpaksa mencari jalan untuk menyelesaikan masalah ini,” katanya.

Perak FC didapati gagal menjelaskan tunggakan gaji membabitkan bekas pemain import mereka iaitu Jeon Hyo Seok, Leandro dos Santos, Raianderson da Costa Morais selain turut berhutang kepada ejen Leandro dan Rainderson.

Pada musim ini, Perak FC yang dikendalikan oleh bekas ketua jurulatih Projek FAM-MSN Yusri Che Lah telah menandatangani tiga bekas pemain KL City FC iaitu Indra Putra Mahayuddin, Zamir Selamat dan Aris Asri selain bekas pemain Selangor, Wan Zack Haikal Wan Noor.- BERNAMA


PM Anwar arah jabatan kerajaan bangunkan wahana untuk laksana subsidi bersasar

PUTRAJAYA, 13 Disember – Perdana Menteri Datuk Seri Anwar Ibrahim hari ini mengarahkan jabatan-jabatan kerajaan merangka serta membangun wahana atau kaedah bersesuaian bagi melaksanakan subsidi bersasar dengan mengambil kira kepentingan pengguna dan industri.

Dalam kenyataan yang dikeluarkan selepas mempengerusikan Mesyuarat Majlis Tindakan Sara Hidup (NACCOL) hari ini, Anwar berkata Malaysia mesti menyalurkan semula subsidi pukal, yang turut memanfaatkan golongan maha kaya dan konglomerat, ke arah menopang kumpulan B40, M40 dan peniaga kecil yang amat terkesan akibat peningkatan kos sara hidup.

“Sebagai contoh, Tenaga Nasional Bhd (TNB) mempunyai hampir 10 juta pengguna tetapi 10 peratus daripada angka itu yakni satu juta pengguna yang meliputi kumpulan konglomerat menikmati lebih daripada 50 peratus subsidi elektrik.

“Jabatan-jabatan kerajaan mesti merangka serta membangun wahana yang bersesuaian bagi melaksanakan subsidi bersasar dengan mengambil kira kepentingan pengguna dan industri serta memastikan kelancaran dan keberkesanan pelaksanaan kebijakan ini,” kata beliau.

Mesyuarat NACCOL di Perdana Putra itu turut disertai kedua-dua Timbalan Perdana Menteri iaitu Datuk Seri Dr Ahmad Zahid Hamidi dan Datuk Seri Fadillah Yusof, menteri-menteri yang berkaitan serta Ketua Setiausaha Negara Tan Sri Mohd Zuki Ali.

Pada 27 Nov lepas, Anwar mengarahkan NACCOL mencerakin dan menelusuri implikasi subsidi dalam tempoh dua minggu. Beliau dilaporkan berkata subsidi yang ditanggung kerajaan pada masa ini antaranya subsidi elektrik, dinikmati semua golongan walaupun ia sebenarnya bertujuan untuk membantu golongan rakyat miskin.

Sementara itu, Anwar yang juga Menteri Kewangan berkata sebanyak tiga kertas dibentangkan dalam mesyuarat hari ini yang mengupas isu, tantangan dan strategi secara bersama oleh Kementerian Perdagangan Dalam Negeri dan Kos Sara Hidup (KPDN), Kementerian Sumber Asli, Alam Sekitar dan Perubahan Iklim serta Kementerian Perladangan dan Komoditi.

“Laporan-laporan itu bertujuan untuk mendapatkan pandangan awal daripada pemegang taruh berkaitan terutamanya pemain industri serta pertubuhan bukan kerajaan (NGO) yang mewakili hak pengguna,” kata beliau dan menambah bahawa kerajaan juga konsisten dalam membangun serta mendukung pembangunan industri yang mampan.

“Kerajaan berhasrat memudahkan industri ini untuk mengeksport ke luar produk mereka serta memastikan sektor penternakan menghasilkan bekalan yang cukup untuk keperluan rakyat dan ini termasuk menjamin bantuan yang lebih besar dan bersasar, terutamanya kepada pengusaha tempatan,” kata beliau.

Pada saat ini, katanya isu bekalan menjadi tumpuan utama kerajaan kerana kekurangan bekalan akan memberi impak yang buruk, justeru, kerajaan akan mempertimbangkan untuk meneliti kaedah campur tangan kerajaan di peringkat pengguna.

“Mesyuarat NACCOL telah membincangkan perkara ini dengan panjang lebar dan beberapa ikhtiar telah disyorkan. Perkara ini akan dibentangkan kepada Jemaah Menteri dan Kabinet akan membuat keputusan esok,” kata beliau.


JKNPP minta semua pihak tidak buat spekulasi kematian pegawai perubatan HPP

GEORGE TOWN, 4 Mei – Jabatan Kesihatan Negeri Pulau Pinang (JKNPP) memohon semua pihak agar tidak membuat sebarang spekulasi atau menyebarkan maklumat tidak sahih mengenai kematian seorang petugas Hospital Pulau Pinang (HPP) di sini pada 17 April lepas.

Beliau berkata memandangkan kes ini masih dalam siasatan polis, dan bagi menghormati keluarga mendiang, JKNPP memohon kerjasama semua pihak agar tidak membuat sebarang spekulasi atau menyebarkan maklumat tidak sahih mengenai kejadian itu.

“Jabatan ini (JKNPP) dan pihak HPP akan memberi sepenuh kerjasama kepada pihak polis dalam siasatan selanjutnya,” katanya dalam satu kenyataan di sini, hari ini.

Dr Maarof yang turut mengucapkan takziah kepada keluarga serta rakan-rakan mendiang berkata, mendiang merupakan seorang Pegawai Perubatan Siswazah yang telah melaporkan diri dan ditempatkan di HPP pada 4 April lepas.

Menurutnya laporan lengkap siasatan masih menunggu beberapa keputusan ujian makmal, termasuk laporan bedah siasat Jabatan Forensik HPP, yang akan dikemukakan kepada polis bagi membantu siasatan.

Sementara itu Pengerusi Jawatankuasa Agroteknologi dan Keselamatan Makanan, Pembangunan Luar Bandar dan Kesihatan negeri Dr Norlela Ariffin dalam kenyataan berasingan memohon Kementerian Kesihatan (KKM) menyiasat secara menyeluruh kes itu, berikutan ia didakwa kejadian kedua dalam tempoh kurang dua tahun yang membabitkan doktor.

“Saya pernah membangkitkan tentang tempoh masa kerja yang tidak logik membabitkan profesion seorang doktor yang pernah dihadapi oleh ahli keluarga saya sebelum ini, namun maklum balas pihak kesihatan negeri adalah semua doktor perlu melalui situasi berkenaan,” katanya.

Semalam satu portal berita melaporkan Ketua Polis Daerah Timur Laut Asisten Komisioner Soffian Santong mengesahkan seorang doktor pelatih dari HPP ditemukan meninggal dunia selepas dipercayai terjatuh dari bangunan dan kes disiasat sebagai mati mengejut.

Pada penghujung tahun 2020, seorang doktor pelatih lelaki yang bertugas di HPP ditemukan meninggal dunia di rumahnya di Bukitt Jambul, dipercayai akibat membunuh diri.